Π.Βασίλειος Θερμός : "Παιδί και τηλεόραση" - Ορθοδοξία News Agency\nHome \_ Νέοι και Εκκλησία \_ Π.Βασίλειος Θερμός : «Παιδί και τηλεόραση»\n03/04/2019 03/04/2019 Β.Τ.: Π. Βασίλειε, μία ερώτηση συχνή από τους γονείς είναι αν τα παιδιά πρέπει να βλέπουν τηλεόραση. Πώς να αντιδράσουν οι γονείς όταν τα παιδιά ζητούν να δουν επίμονα τηλεόραση; Και συνήθως αυτό συμβαίνει. Είναι αλήθεια ότι είναι πολύ μεγάλο το πρόβλημα, πολύ μεγάλο το θέμα, γιατί όλα τα παιδιά βλέπουν τηλεόραση και ώρες που δεν...\n03 Απριλίου, 2019 - 11:10\nΠ.Βασίλειος Θερμός : «Παιδί και τηλεόραση»\nΒ.Τ.: Π. Βασίλειε, μία ερώτηση συχνή από τους γονείς είναι αν τα παιδιά πρέπει να βλέπουν τηλεόραση. Πώς να αντιδράσουν οι γονείς όταν τα παιδιά ζητούν να δουν επίμονα τηλεόραση; Και συνήθως αυτό συμβαίνει. Είναι αλήθεια ότι είναι πολύ μεγάλο το πρόβλημα, πολύ μεγάλο το θέμα, γιατί όλα τα παιδιά βλέπουν τηλεόραση και ώρες που δεν πρέπει. Αλλά και τις ώρες πάλι που πρέπει, π. Βασίλειε, που ενδεχομένως έχει παιδικά προγράμματα, έρχονται οι διαφημίσεις άλλων έργων που πρόκειται να προβληθούν αργά το βράδυ και ίσως αυτές οι σκηνές βλάπτουν τα παιδιά, έστω και αν είναι μικρές. Δεν ξέρω, συμφωνείτε; Είναι έτσι τα πράγματα; Και ίσως να δημιουργούνται φόβοι και φοβίες στα παιδιά από αυτές τις σκηνές ή απ’ αυτά τα έργα, που ενδεχομένως βλέπουν τα παιδιά.\nπ.Β.Θ.: Αν σας πω για το παιδάκι που άκουσα να λέει ότι κοιμήθηκε στις 9 το βράδυ και ξύπνησε στις 12 για να δει ταινία αντιλαμβάνεστε πλέον ότι μιλάμε για εγκλήματα που διαπράττονται εις βάρος των παιδιών. Γενικά η τηλεόραση νομίζω είναι μία από τις πληγές της ελληνικής κοινωνίας, ο τρόπος δηλαδή με τον όποιο εμφανίστηκε και έγινε αποδεκτή και κατέλαβε την κεντρική θέση μέσα στο σπίτι και δεσπόζει στην οικογένεια. Είναι το πλέον δεσπόζον μέλος της οικογένειας. Η γνώμη της και η επιρροή της έχουν βαρύνουσα σημασία για όλους και επομένως αν έχει τόσο βαρύνουσα σημασία για τους μεγάλους, αντιλαμβάνεσθε πόσο δύσκολο είναι να μπουν τα όρια από τους μεγάλους απέναντι στα παιδιά.\nΕίναι μεγάλο το ζήτημα, η δύναμή της είναι πολλή και έχει πάρα πολλές δυνατότητες, μπορεί να προσφέρει πάρα πολλά. Π.χ. πόσο ανοίγουν οι ορίζοντες ενός παιδιού και πόσα μπορεί να μάθει και πόσο μπορεί να καλλιεργήσει τη σκέψη του και τη γνώση του και τη φαντασία του και αν θέλετε πόσο πιο κοντά στο Δημιουργό μπορεί να έρθει βλέποντας εκείνο το θαυμάσιο ντοκιμαντέρ για το βυθό ας πούμε ή άλλα για τη φύση, με την όμορφη εικόνα και τα κατάλληλα σχόλια. Ή πόση θα μπορούσε να είναι η δύναμη της τηλεόρασης εάν μέσα στα σήριαλ και τις ταινίες υπήρχαν ήρωες βγαλμένοι μέσα από την καθημερινή ζωή, οι οποίοι διαπνέονται και από κάποια ιδανικά πέρα από την καθημερινότητα και δεν εξαντλούνται τα σήριαλ και οι ταινίες στις δολοπλοκίες και στα σκάνδαλα μεταξύ των διαφόρων μελών μιας οικογένειας ή μιας κοινωνίας.\nΒ.Τ.: Και ιδιαίτερα στα σήριαλ αυτά, π. Βασίλειε, νομίζω ότι δεν παρουσιάζεται ποτέ μια σωστή οικογένεια και ολοκληρωμένη, συνεχώς διαζύγια κ.λπ.\nπ.Β.Θ.: Ακριβώς διαζύγια, ομοφυλόφιλοι, άπατες, όλη αυτή η κατάσταση. Λοιπόν είναι πραγματικά μια πληγή της ελληνικής κοινωνίας ο τρόπος με τον οποίο λειτουργεί η τηλεόραση σήμερα και με τον ανταγωνισμό τον τρομερό που υπάρχει στα ιδιωτικά κανάλια με το κυνήγι της θεαματικότητας, να βάζουν όλοι περίπου τα ίδια πράγματα, τις ίδιες ώρες, να καλύψουν όλο το 24ωρο. Νομίζω ότι θα άξιζε τον κόπο, οι γονείς πραγματικά να κινητοποιηθούν και να απαιτήσουν να παραμείνει αλώβητη, τουλάχιστον η λεγομένη παιδική ζώνη, από διαφημίσεις.\nΓιατί λέω «η λεγόμενη παιδική ζώνη»: Διότι ας μη νομίζουμε ότι και όλα «τα παιδικά» σε εισαγωγικά είναι πάντα παιδικά. Εκεί μπορεί κανείς να δει ποικίλα πράγματα, μπορεί να δει από τις ρομαντικές ιστορίες αγάπης μιας κοπέλας, η οποία περνάει από χίλιες δυσκολίες και βρίσκει στο τέλος τον καλό της, μέχρι και εξωγήινους και τερατόμορφες υπάρξεις οι οποίες καταστρέφουν, απειλούν τη γη κ.λπ. Υπάρχει μία ποικιλία προγραμμάτων και ορισμένα απ’ αυτά πράγματι δεν είναι παιδαγωγικά και ως προς την εικόνα που δίνουν και ως προς το περιεχόμενο.\nΚακά τα ψέματα. Νομίζω ότι αν θέλουμε σήμερα να ενδιαφερθούμε σοβαρά για το τί βλέπουν τα παιδιά μας, θα πρέπει να ασχοληθούμε οι ίδιοι. Δηλαδή δεν μπορούμε να αρκούμαστε σ’ αυτό το οποίο το πρόγραμμα της εφημερίδας λέει «παιδικό πρόγραμμα» και να λέμε στο παιδί μας «εντάξει, πήγαινε εκεί και δες το». Θα πρέπει οι ίδιοι να έχουμε προσωπική γνώση, που σημαίνει ορισμένες φορές ότι θα καθίσουμε μαζί με τα παιδιά μας. Θα πάρουμε μία ιδέα (δειγματοληπτικά έστω, δεν μπορούμε να το κάνουμε και συνέχεια) του τι βλέπουν και κατόπιν θα το συζητήσουμε μαζί τους. Και αν δούμε ότι το πράγμα ξεπερνάει κάποια όρια, ίσως και θα απαγορεύσουμε κάτι μετά βέβαια από το σχετικό διάλογο με σκοπό το παιδί να πεισθεί.\nΑλλά δεν είναι δυνατόν βέβαια να περιμένουμε το παιδί να πεισθεί πάντα για να έρθει μια απαγόρευση. Αν πρέπει να έρθει η απαγόρευση θα έρθει. Πρέπει εμείς όμως να έχουμε σωστά κριτήρια και να συζητούμε με το παιδί, έτσι ώστε, ει δυνατόν, να μπορέσει το παιδί να πεισθεί ότι δεν το βοηθάει αυτό το οποίο βλέπει. Έτσι θα έχουμε κάνει και το παιδί σύμμαχό μας και δεν θα έχουμε μονίμως γκρίνια και συγκρούσεις. Γενικά θα πρέπει να πούμε τώρα, στο θέμα τηλεόραση δεν ωφελεί μόνο η άρνηση. Δηλαδή δεν ωφελεί να λέμε στα παιδιά μας: «Όχι αυτό, όχι εκείνο, εκείνο βλάπτει, δεν είναι καλό». Αυτό βέβαια ισχύει και γενικότερα στην αγωγή. Δεν βοηθάμε τα παιδιά μας με το να τους λέμε μόνο ποιά είναι τα επικίνδυνα, αυτά τα οποία δεν ωφελούν και πρέπει να τα αποφεύγουν. Η αγωγή δεν είναι ένα σύνολο απαγορεύσεων. Η αγωγή ίσα-ίσα είναι ένα σύνολο θετικών μηνυμάτων και ερεθισμάτων. Μέσα σ’ αυτά θα υπάρχουν και κάποιες απαγορεύσεις. Αλλά θα είναι τα θετικά εκείνα που προσφέρουμε τόσα και τέτοια, ώστε να προσελκύσουν το παιδί και οι απαγορεύσεις να χάσουν πια το νόημά τους, να υπάρχουν από μόνες τους μέσα του.\nΘέλω να πω μ’ αυτό, ότι δεν αρκεί απλώς να απαγορεύουμε στα παιδιά μας να δουν ορισμένα προγράμματα και νομίζουμε ότι κάναμε το καθήκον μας απέναντι σ’ αυτό που λέγεται τηλεόραση. Θα χρειαστεί να δίνουμε στα παιδιά μας θετικά ερεθίσματα τέτοια, που να κάνουν περιττό το να βλέπουν τα παιδιά μας αυτά τα πράγματα. Γιατί; Γιατί θα έχει παίξει με το γονιό του, θα έχει βγει μαζί του περίπατο, θα έχουν διαβάσει μαζί βιβλία. Θα έχουν παίξει αθλοπαιδιές ανάλογα με τήν ηλικία βέβαια πού ‘ναι το παιδί, θα έχουν πάει μαζί σ’ ένα σωστό παιδικό θέατρο, σε κάποια ψυχαγωγική εκδήλωση σωστή και όμορφη. Δηλαδή θα έχει το παιδί μυηθεί στη χαρά της ζωής και της συναναστροφής με το γονιό του, ώστε να μην αναζητεί κάποια ψήγματα «ψυχαγωγίας» μέσα σ’ αυτά τα οποία η τηλεόραση προβάλλει. Πάρα πολλά παιδιά καταφεύγουν σε ακατάλληλα προγράμματα στην τηλεόραση επειδή τους λείπει η επαφή με τους γονείς τους, επειδή δηλαδή οι γονείς τους βρήκαν την εύκολη λύση. Η τηλεόραση υπήρξε «σωτήρας» για πολλούς γονείς, γιατί δεν ασχολούνται με τα παιδιά τους και τα παιδιά τους είναι ήσυχα. Όχι απλώς δεν ασχολούνται αλλά είναι και ήσυχα, δεν κάνουν φασαρία, κάθονται μπροστά στο γυαλί.\nΕίναι μια πρόκληση η τηλεόραση τώρα, και δυστυχώς το κατάντημα στο οποίο βρίσκεται είναι μια πρόκληση που μπορεί να φέρει κάτι πάρα πολύ καλό. Μπορεί να φέρει δηλαδή την ουσιαστική ενασχόληση με τα παιδιά μας. Ποιό παιδί, τουλάχιστον της μεγαλούπολης, γνωρίζει τη φύση; Την έχουμε ξεχάσει σχεδόν και εμείς. Αν ένα παιδί αγνοεί τη φύση δεν το συγκινούν τα ντοκυμαντέρ. Αν όμως εμείς συνδεθούμε με τη φύση και συνδέσουμε και τα παιδιά μας και την αγαπούμε και βγαίνουμε συχνά και διαβάζουμε βιβλία και εγκυκλοπαίδειες κ.λπ. για τη φύση και μαθαίνει και το παιδί διάφορα περίεργα πράγματα για τα ζώα, τα φυτά, τα πουλιά, τα έντομα κ.λπ. θα το προσελκύσουν τα ντοκυμαντέρ και έτσι θα γνωρίσει τη φύση καλύτερα και ίσως να μην τα προσελκύσουν οι διάφορες φανταστικές περιπέτειες που μπορεί να είναι ακατάλληλες ακόμα και σε κινούμενα σχέδια.\nΒ.Τ.: Θα έλεγε κανείς όμως, π. Βασίλειε, πού να τα βρει τα ντοκυμαντέρ κανείς. Υπάρχει στο εξωτερικό, και συγκεκριμένα στην Αμερική, ένα κανάλι που δείχνει 24 ώρες το 24ωρο ντοκυμαντέρ. Δυστυχώς εδώ στην πατρίδα μας τα ντοκυμαντέρ σπανίζουν και όπως είπατε μέσα στα ντοκυμαντέρ μπορεί να μπει μία σφήνα, διαφήμιση ενός άλλου έργου ή διαφημίσεις διάφορες που μπορεί να δημιουργήσουν προβλήματα στο παιδί. Ίσως όλοι θα ‘πρεπε να αντιδράσουμε. Όλοι θα πρέπει να αντιδράσουμε ώστε να γίνει κάτι θετικό και με τη δική μας την τηλεόραση, κάποιο κανάλι ίσως με ντοκυμαντέρ ή να προστεθούν περισσότερα τέτοια προγράμματα, γιατί είναι πολλοί οι γονείς που δυσανασχετούν με την τηλεόραση αλλά δυστυχώς έχει μπει μέσα στο σπίτι κι είναι δύσκολο να βγει. Είναι πολύ δύσκολο να κλείσει την τηλεόραση ο γονιός ή το παιδί.\nπ.Β.Θ.: Πάντως επιτρέψτε μου να πω εδώ, ότι η δυσκολία έγκειται κατά τη γνώμη μου στο γεγονός ότι και ο γονιός έχει γοητευθεί από την τηλεόραση. Δηλαδή η τηλεόραση εξασκεί μια σαγήνη και στον Έλληνα γονιό και γι’ αυτό είναι δύσκολο να κλείσει. Αν αυτός έμενε αλώβητος από τη σαγήνη που εξασκεί η τηλεόραση επάνω του, θα έκλεινε πιο εύκολα η τηλεόραση και θα πειθόταν και το παιδί να μη βλέπει πάρα πολλά και περιττά.\nΒ.Τ.: Άρα ταυτόχρονα, όπως πολύ σωστά τονίσατε προηγουμένως, θα έπρεπε να ασχοληθεί ο γονιός περισσότερο με το παιδί και να του δώσει άλλες ευκαιρίες για την ώρα που θα ήθελε να δει το παιδί τηλεόραση και θυμάμαι ένα περιστατικό.Μία κοπέλα μεγάλη μου είπε το εξής: Κάποτε μικρή που ήθελε να πάει σε ένα πάρτυ που έκαναν τα παιδιά του σχολείου, μόλις το άκουσε ο πατέρας της είπε: «‘Αχ βρω παιδί μου, και εγώ ήθελα να σας πήγαινα στο θέατρο που έχει ένα πολύ ωραίο έργο αυτή την ημέρα που είναι το πάρτυ». «Α, λέει η μικρή, μπαμπά εντάξει, οπωσδήποτε θα προτιμήσω το θέατρο, αφού θα μας πας εκεί» και ο μπαμπάς αυτός δεν ήταν πολύ μορφωμένος, αλλά είχε αγάπη πολλή και ενδιαφέρον. Μερικές φορές ίσως χρειάζεται να θυσιάσουμε εμείς τη δική μας διασκέδαση, το χρόνο μας και να μιλήσουμε περισσότερο με τα παιδιά, να ασχοληθούμε μαζί τους και να βγούμε έξω.\nΔεν είναι εύκολο όταν δουλεύει κανείς και σε δύο δουλειές πολλές φορές να βγει έξω και να παίξει με το παιδί του. Είναι λίγο δύσκολο και χρειάζεται θυσία.\nπ.Β.Θ.: Πράγματι, έχετε δίκιο, αλλά αξίζει τον κόπο. Δηλαδή εδώ έχουμε ίσως άλλο περιθώριο επιλογής. Πρέπει να καταλάβουμε ότι τα παιδιά μας σήμερα τρέφονται πνευματικά μόνο με την τηλεόραση, κατά κύριο λόγο με την τηλεόραση και πολλές φορές η τηλεόραση αποτελεί διέξοδο στην πλήξη τους. Λοιπόν, αν έχουν να κάνουν κάτι πιο ενδιαφέρον και πιο ευχάριστο θα βλέπουν λιγότερο τηλεόραση. Δηλαδή δεν είναι ένα θέμα που λύνεται μόνο με απαγορεύσεις ή μόνο με το να κλειδωθεί. Και δεν είναι μόνο το ντοκυμαντέρ, είναι και άλλα. Υπάρχουν πολύ χαριτωμένες και ευχάριστες ιστορίες για τα παιδιά και υπάρχουν ακόμα και κασέτες. Δηλαδή δεν είναι κακό, αν η οικογένεια έχει βίντεο. να νοικιάζει κατάλληλες κασέτες. Αλλά εδώ χρειάζεται να προσέξουμε και να μη θεωρούμε κατάλληλο οτιδήποτε υπάρχει στο βίντεο-κλαμπ της γειτονιάς μας. Χρειάζεται κόπος όπως σ’ όλα τα θέματα. Δηλαδή σ’ όλα τα θέματα που έχουν σχέση με την αγωγή χρειάζεται κόπος και προσωπική επένδυση του γονιού. Αν δεν τη δώσει, δεν μπορεί να πει ότι κάνει αγωγή στο θέμα αυτό. Νομίζω τα πράγματα είναι απλά. Αλλά έχουμε ξαναπεί ότι όσο χρόνο και κόπο δώσει, τόσο θα απολαύσει αργότερα τα αποτελέσματα της σωστής του αγωγής στα παιδιά του και βέβαια θα τα γευτεί και ο ίδιος.\nπηγή: Πρωτ. Βασίλειος Θερμός, «Μαζί με τους γονείς», εκδ. Ακρίτας, σ. 125-132\nΕτικέτες: παιδι, τηλεοραση\nΗ ΦΩΤΟΓΡΑΦΙΑ ΤΗΣ ΗΜΕΡΑΣ: Ευλογία\nΒΟΥΛΓΑΡΙΑ: Ένα παιδί προσεύχεται στον Άγιο Εφραίμ (ΒΙΝΤΕΟ)\n05.05.2020 | 18:25


PIAZZA del POPOLO ®: Ανοίγει και πάλι η ψαλίδα. 4,1% μπροστά το ΠΑΣΟΚ\nΑνοίγει και πάλι η ψαλίδα. 4,1% μπροστά το ΠΑΣΟΚ\nΣε αποτυχία οδηγείται το σχέδιο της κυβέρνησης για εκλογική ανάκαμψη, παρά τις παροχές που υποσχέθηκε σε αγρότες, συνταξιούχους, ανέργους και τις επικοινωνιακού τύπου πρωτοβουλίες. Οι δημοσκοπήσεις δείχνουν ότι η διαφορά που μειώθηκε προσωρινά, όπως αποδεικνύεται, λόγω ανασχηματισμού διευρύνεται και πάλι υπέρ του ΠΑΣΟΚ.\nΗ δημοσκόπηση της «Alco», η οποία διενεργήθηκε για λογαριασμό της εφημερίδας «Πρώτο Θέμα», είναι η πρώτη που εμφανίζει την ψαλίδα να ανοίγει ξανά (4,1% από 3% την επομένη του ανασχηματισμού). Αν η τάση αυτή επιβεβαιωθεί και από τα γκάλοπ που θα ακολουθήσουν, τότε μπαίνει οριστικά τέλος στα σενάρια για εκλογές λίγο πριν ή λίγο μετά το Πάσχα.\nΣτη δημοσκόπηση της «Alco», που έγινε από 28 έως 30 Ιανουαρίου, το ΠΑΣΟΚ προηγείται με 31,9% (από 31,2%, στις 7-9 Ιανουαρίου), ακολουθεί η Νέα Δημοκρατία με 27,8% (από 28,2%), ενώ για τρίτη συνεχή μέτρηση το ΚΚΕ βρίσκεται στην τρίτη θέση. Συγκεντρώνει ποσοστό 7,5% (από 7,8%), ο ΣΥΡΙΖΑ εξακολουθεί να χάνει δυνάμεις 6,5% (από 7,1%) και ο ΛΑΟΣ παραμένει σχεδόν σταθερός στο 4% (είχε 3,9% στην προηγούμενη μέτρηση).\nΘεματική Ενότητα: Δημοσκοπήσεις, ΠΑΣΟΚ μετά τις 16 Σεπτεμβρίου\n"Los Decamisados" 2/2/09 10:09\nΟ ΞΥΠΟΛΥΤΟΣ ….ΡΩΜΙΟΓΥΦΤΟΣ\nΟΙ «LOS DECAMISADOS» ΕΙΜΑΣΤΕ ΟΙ «ΞΥΠΟΛΥΤΟΙ ΡΩΜΙΟΓΥΦΤΟΙ»


Everybody Has A Plan Archives - kmag\nΟι ταινίες του 2013 που θα αγαπήσουμε…\nΚάθε χρονιά έχει τις ταινίες της. Έχει εκείνες για τις οποίες ακούμε μήνες πριν, εκείνες για τις οποίες ακούμε λίγες μέρες πριν βγουν στις αίθουσες και εκείνες που αξίζουν και δεν ακούμε πότε! Για αυτό το λόγο και εμείς βρήκαμε μερικές ταινίες αυτής της χρόνιας που αξίζουν την προσοχή σας και θα έχουν βγει μέχρι το καλοκαίρι, αλλά δεν έχουν ακουστεί καθόλου…\nΜια άγρια έκθεση των οικογενειακών σχέσεων ανάμεσα σε πλούσιους. Η Charlotte Rampling παίζει την Elizabeth Hunter, μια τεράστια μητριαρχική φιγούρα που ελέγχει κάθε πτυχή της ζωής της, ακόμη και όταν θα πεθάνει. Μπουχτίσμενοι από τους τρόπους και την ανατρεπτική στάση της μητέρας τους, ο Sir Basil (Geoffrey Rush) και η Dorothy (Judy Davis), αγωνίζονται στο Λονδίνο ώστε να αποκτήσουν την τεράστια κληρονομιά τους.\nThe Raucous Comedy\nΗ εξωφρενική φαντασία του Pedro Almodovar ακολουθεί τις τελευταίες ώρες –πριν απο την πτώση ενός αεροπλάνου προς την Πόλη του Μεξικού. Οι αντιμέτωποι με επικείμενο θάνατο, το προσωπικό της πτήσης, οι πιλότοι και οι επιβάτες θα πραγματοποιήσουν τις πιο τρελές φαντασιώσεις τους… Στην Ελλάδα δεν είχε θερμή υποδοχή!\nΒασισμένη στο ομότιτλο μυθιστόρημα, The Reluctant Fundamentalist, η ταινία διερευνά τις αμερικανο -πακιστανικές σχέσεις μετά την 11/9. Ο Changez (Riz Ahmed) είναι ένα υψηλόβαθμο στέλεχος της Wall Street, του οποίου η ζωή αρχίζει να καταρρέει μετά από μία ειδική αποστολή στη Χιλή.\nThe 3D Fantasy Fairytale -Epic 3D\nΗ Amanda Seyfried παίζει την Mary Katherine, μια νεαρή κοπέλα περιπλανόμενη στο δάσος κοντά στο σπίτι της, συμπτωματικά ανακαλύπτει μια μυστική κοινωνία πολεμιστών. Σύντομα αναγκάζεται να τους βοηθήσει σε έναν πόλεμο ενάντια στους κακούς Boggans και στον αχρείο αρχηγό τους, Mandrake. Για να σώσει τους πολεμιστές και τη ζωή της, η Mary Katherine πρέπει να βοηθήσει. Πρωταγωνιστούν ακόμα οι Colin Farrell, Christoph Waltz και η Beyonce Knowles.\nΤο αποκαλυπτικό αυτό δραματικό ντοκιμαντέρ εξερευνά την προσωπική και τη μουσική εξέλιξη του μεγαλύτερου συνθέτη της Βρετανίας, Benjamin Britten, την περίοδο που ανακαλύπτει καταστάσεις και αρχές που θα καθορίσουν τα μεταγενέστερα έργα του. Όταν συγκεκριμένα βρίσκεται στη Σχολή του Gresham Holt, κατά την άνοδο του φασισμού στη Γερμανία του 1930. Ένα must-see για όσους αγαπούν τον πολιτισμό.\nΟ Viggo Mortensen υποδύεται τους δίδυμους , Pedro και Agustin από την Αργεντινή, που ακολουθεί ο καθένας διαφορετικό δρόμο στη ζωή του, αφού έχουν μεγαλώσει έξω από το Μπουένος Άιρες. Ο Agustin μετακομίζει στην πρωτεύουσα και γίνεται παιδίατρος. Ο Peter παραμένει στη γενέτειρά του, και εργάζεται ως μελισσοκόμος, ενώ κάποια στιγμή θα βοηθήσει έναν φίλο του(Daniel Fanego) σχετικά με μία απαγωγή τουριστών.\nΜια ομάδα από θαυματοποιούς- γνωστή ως Four Horsemen- χάρη στη χρήση της υψηλής τεχνολογίας που χρησιμοποιεί, με «μαγικά» καταφέρνει να ληστέψει εγκληματίες και τα εκατομμύρια τους πριν από τη μεταφορά των κεφαλαίων τους, στους τραπεζικούς λογαριασμούς τους. Ο ειδικός πράκτορας του FBI, Dylan Hobbs (Mark Ruffalo), είναι αποφασισμένος να τους σταματήσει. Οι ταινία είναι γεμάτη σταρ, όπως Morgan Freeman, Jesse Eisenberg, Isla Fisher και για αυτό μάλλον θα είναι ένα από τα μεγάλα blockbuster του 2013.\nΣε μια «νυσταγμένη» παραθαλάσσια πόλη μέσα στο χάος, δύο μυστηριώδεις και φτωχές νεαρές γυναίκες, η Eleanor (Saoirsie Ronan) και η Κλάρα (Gemma Arterton), θα βρουν καταφύγιο στο τοπικό ξενώνα «Βυζάντιο». Η Clara κάνει διάφορα κόλπα για να τα βγάλουν πέρα, ενώ η Eleanor και ο Frank – ένας φίλος τους- με τους συναδέλφους του έχουν άλλους τρόπους. Αλλά σύντομα γίνεται προφανές ότι αυτό το δίδυμο δεν είναι αυτό που φαίνεται. Είναι μια ταινία βαμπίρ για ενήλικες.\nΠάμε στο 1959, η Rose (Deborah Francois) είναι ετοιμη να αναλαβει μία γραμματειακή δουλειά σε μια μικρή ασφαλιστική εταιρεία που διευθύνεται από τον τολμηρό Louis (Romain Duris). Γρήγορα γίνεται εμφανές ότι η Rose δεν είναι μια αλή γραμματέας, αλλά είναι μια υπερ-ταχεία δακτυλογράφος. Εντυπωσιασμένος από κρυφό ταλέντο της, ο Louis βάζει τη Rose σε ένα διαγωνισμό ταχύτητας «πληκτρολογώντας τον ανταγωνισμό» για να ανέβει σε διεθνές επίπεδο. Μία άψογα διακοσμημένη κωμωδία σε μια περίοδο που θα μπορούσε να αποτελέσει τον Γάλλο ανταγωνιστή του Mad Men.\nΟι ταινίες του 2013 που θα αγαπήσουμε… was last modified: 17 Μαΐου, 2013 by The K-magazine\n17/05/2013 0 comment


Παραθαλάσσια ξενοδοχεία σε Lloret De Mar, Ισπανία | Hotels.com\nΠαραθαλάσσια ξενοδοχεία σε Lloret De Mar\nLloret De Mar: Αναζήτηση για ξενοδοχεία Παραλία\nLloret De Mar: Δείτε ξενοδοχεία Παραλία στο χάρτη\nΨάχνετε για ένα παραθαλάσσιο ξενοδοχείο σε Lloret De Mar; Στη Hotels.com σίγουρα θα βρείτε αυτό που αναζητάτε, αφού έχετε επιλογή ανάμεσα σε 150.000 ξενοδοχεία παγκοσμίως. Οι αναλυτικές περιγραφές και φωτογραφίες των ξενοδοχείων και δωματίων, καθώς και οι 6,5 εκατ. κριτικές πελατών μας, θα σας βοηθήσουν να βρείτε εύκολα ακριβώς αυτό που θέλετε!\nΣε εμάς θα βρείτε τα καλύτερα παραθαλάσσια ξενοδοχεία, πάντα με την εγγύηση ποιότητας Hotels.com. Επωφεληθείτε επίσης από τις φανταστικές προσφορές μας, για να κλείσετε ξενοδοχεία σε Lloret De Mar γρήγορα και χωρίς κόπο! Σας προσφέρουμε διάφορα είδη ταξιδιών, όπως ταξίδι τελευταίας στιγμής, οικογενειακό ταξίδι ή ταξίδι αναψυχής σε νησί και στις σελίδες μας θα βρείτε σίγουρα το κατάλληλο δωμάτιο για εσάς, τον σύντροφό σας, τους φίλους σας και την οικογένειά σας. Τα παραθαλάσσια ξενοδοχεία βρίσκονται δίπλα στην παραλία ή σε πολύ κοντινή απόσταση με τα πόδια από αυτήν και έχουν θέα στη θάλασσα.\nΚάντε την κράτησή σας online ή τηλεφωνήστε δωρεάν (από σταθερό) στο 00800 4414 1518. Η γραμμή εξυπηρέτησης πελατών μας είναι ανοιχτή 24 ώρες την ημέρα, 7 ημέρες την εβδομάδα, και η ειδικευμένη και έμπειρη ομάδα μας θα χαρεί να σας βοηθήσει να κλείσετε το καλύτερο παραθαλάσσιο ξενοδοχείο σε Lloret De Mar! Για οποιαδήποτε απορία μη διστάσετε να επικοινωνήσετε μαζί μας, ή ρίξτε μια ματιά στην ιστοσελίδα μας, στις Συχνές ερωτήσεις.


Στην νομιμοποίηση της χρήσης κάνναβης για ιατρικούς λόγους προχώρησε την Πέμπτη η Κροατία, προκειμένου να μπορούν να κάνουν χρήση αυτής ασθενείς που πάσχουν από ασθένειες όπως ο καρκίνος, το AIDS, και η σκλήρυνση κατά πλάκας.\nΕπισήμως ο νόμος τέθηκε σε ισχύ αλλά σύμφωνα με κροατικά μέσα ενημέρωσης ακόμα δεν κυκλοφορούν στη χώρα φάρμακα που περιέχουν τετραϋδροκανναβινόλη, το βασικό στοιχείο της κάνναβης.\nΣύμφωνα με το νόμο ο κάθε ασθενής μπορεί να κάνει χρήση έως και 0,75 γρ. τετραϋδροκανναβινόλης τον μήνα.\nΗ απόφαση ακολούθησε την πολύμηνη εκστρατεία ενημέρωσης υπέρ της χρήσης της κάνναβης για ιατρικούς λόγους από υποστηρικτές του κινήματος.\nΑρκετές άλλες χώρες της ΕΕ έχουν επίσης επιτρέψει σε κάποιο επίπεδο τη χρήση της κάνναβης.\nΚάνναβη, νομιμοποίηση της κάνναβης, Κροατία


Σφαιρόπουλος: «Δεν… καιγόμαστε για ψηλό» – Sportrikala.gr\nΑΡΧΙΚΗΠΟΔΟΣΦΑΙΡΟ ΑΟ ΤΡΙΚΑΛΑ Super League Football League Γ ΕΘΝΙΚΗ ΚΥΠΕΛΛΟ ΕΛΛΑΔΑΣ Α ΕΡΑΣΙΤΕΧΝΙΚΗ Α1 ΕΡΑΣΙΤΕΧΝΙΚΗ Α Όμιλος Β Όμιλος Β ΕΡΑΣΙΤΕΧΝΙΚΗ Α Όμιλος Β Όμιλος Γ Όμιλος ΚΥΠΕΛΛΟ ΕΠΣΤ ΠΑΙΔΙΚΟ ΠΡΩΤΑΘΛΗΜΑ ΝΕΑ ΕΠΣΤ ΓΥΝΑΙΚΕΙΟ ΠΟΔΟΣΦΑΙΡΟ ΔΙΑΦΟΡΑ ΠΟΔΟΣΦΑΙΡΟΜΠΑΣΚΕΤ TRIKALA BC BASKET LEAGUE Α2 ΚΑΤΗΓΟΡΙΑ ΚΥΠΕΛΛΟ ΕΛΛΑΔΟΣ ΜΠΑΣΚΕΤ Α1 ΕΣΚΑΘ Α2 ΕΣΚΑΘ Β ΕΣΚΑΘ ΓΥΝΑΙΚΕΙΟ ΜΠΑΣΚΕΤ ΔΙΑΦΟΡΑ ΜΠΑΣΚΕΤΑΛΛΑ ΣΠΟΡ ΣΤΙΒΟΣ ΒΟΛΕΥ ΠΟΔΗΛΑΣΙΑ ΠΑΛΗ ΤΑΕ ΚΒΟ ΝΤΟ ΜΗΧΑΝΟΚΙΝΗΤΑ ΟΡΕΙΒΑΣΙΑ – ΣΚΙ ΥΠΟΛΟΙΠΑ ΑΘΛΗΜΑΤΑΠΡΟΓΡΑΜΜΑ – ΑΠΟΤΕΛΕΣΜΑΤΑ ΠΟΔΟΣΦΑΙΡΟ Super League Γ Εθνικη 2ος Ομιλος Α Ερασιτεχνικη Α1 Ερασιτεχνικη Α Ομιλος Α1 Ερασιτεχνικη Β Ομιλος Β1 Ερασιτεχνικη Α Ομιλος Β1 Ερασιτεχνικη Β Ομιλος Β1 Ερασιτεχνικη Γ Ομιλος Γυναικειο Ποδοσφαιρο Β Εθνικη Γυναικειο Ποδοσφαιρο Γ Εθνικη BASKET Basket League Α1 ΕΣΚΑΘ Α2 ΕΣΚΑΘΒΑΘΜΟΛΟΓΙΕΣ ΠΟΔΟΣΦΑΙΡΟ Super League Γ Εθνικη 2ος Ομιλος Α Ερασιτεχνικη Α1 Ερασιτεχνικη Α Ομιλος Α1 Ερασιτεχνικη Β Ομιλος Β1 Ερασιτεχνικη Α Ομιλος Β1 Ερασιτεχνικη Β Ομιλος Β1 Ερασιτεχνικη Γ Ομιλος Γυναικειο Ποδοσφαιρο Β Εθνικη Γυναικειο Ποδοσφαιρο Γ Εθνικη BASKET Basket League Α1 ΕΣΚΑΘ Α2 ΕΣΚΑΘΕΝΔΙΑΦΕΡΟΝΤΑ ΡΕΠΟΡΤΑΖ ΣΥΝΕΝΤΕΥΞΕΙΣ ΡΕΤΡΟ – ΒΕΤΕΡΑΝΟΙ ΑΡΘΟΓΡΑΦΙΑ ΑΓΟΡΑ ΤΟΠΙΚΑ ΝΕΑ ΠΟΛΙΤΙΚΗΣΤΟΙΧΗΜΑΟ ΦΛΟΥ Βρίσκεστε εδώ: Sportrikala.gr » ΜΠΑΣΚΕΤ » BASKET LEAGUE » Σφαιρόπουλος: «Δεν… καιγόμαστε για ψηλό»\tΣφαιρόπουλος: «Δεν… καιγόμαστε για ψηλό»\nΣτις δηλώσεις του ο Γιάννης Σφαιρόπουλος μίλησε για όσα θέλει να διορθώσει στην ομάδα του,\n«Είναι ένα παιχνίδι που υπήρχε μεγάλη διαφορά δυναμικότητας. Τα λέει όλα το σκορ. Είχαμε καλές στιγμές, αλλά είχαμε και στιγμές που ατονήσαμε. Δεχτήκαμε μόνο 8 πόντους στην πρώτη περίοδο. Στο δεύτερο δεκάλεπτο νομίζω πως σταματήσαμε να παίζουμε και αυτό δεν μου άρεσε. Στο δεύτερο μέρος βελτιωθήκαμε και δείξαμε καλή εικόνα. Ο ρυθμός δεν ήταν αυτός που θέλαμε, αλλά θα τον βελτιώσουμε. Παίξαμε περισσότερο ομαδικά στο δεύτερο ημίχρονο», είπε αρχικά ο κόουτς του Ολυμπιακού.\nΓια το ενδεχόμενο απόκτησης σέντερ, καθώς ο χρόνος πιέζει: «Εμείς έχουμε εμπιστοσύνη στο υλικό μας, έχω εμπιστοσύνη σε όλους τους παίκτες και στα νέα παιδιά που καλούνται να βγουν μπροστά. Αν βρούμε παίκτη να μας βοηθήσει, που θα μας δώσει το κάτι παραπάνω, θα προχωρήσουμε στην απόκτηση σέντερ. Ψάχνουμε στην αγορά για ψηλό, αλλά δεν καιγόμαστε.\nΔεν θέλουμε να πάρουμε παίκτη, έναν σέντερ, απλά για να πάρουμε. Οι σέντερ υψηλού επιπέδου έχουν συμβόλαια με τις ομάδες τους και δεν είναι εύκολο να αποχωρήσουν από τις ομάδες τους αυτήν την περίοδο, ούτε γίνεται να “σπάσουν” τα συμβόλαια τους. Αν βρούμε έναν καλό παίκτη, τότε ναι θα προχωρήσουμε στην απόκτηση του. Συνεχίζουμε να ψάχνουμε».


Ο συγκρουσιακός Ντόναλτ Τραμπ ψάχνει το δρόμο για το Λευκό Οίκο | Euronews\nΟ συγκρουσιακός Ντόναλτ Τραμπ ψάχνει το δρόμο για το Λευκό Οίκο\nΑπό Foteini Doulgkeri • ανανεώθηκε πριν: 23/07/2015\nΠαρά τα προεκλογικά του ατοπήματα, που ξεκίνησαν από τις πρώτες κιόλας ημέρες μετά την επίσημη ανακοίνωση της υποψηφιότητας του, ο Ντόναλντ Τραμπ, προηγείται με διαφορά της κούρσας προς το χρίσμα των Ρεπουμπλικανών για τις εκλογές του 2016.\nΟι δηλώσεις του έχουν προκαλέσει πολλές αντιδράσεις, φαίνεται όμως να προχωρά ακάθεκτος και να λέει ακριβώς αυτό που έχει στο μυαλό του, χωρίς να υπολογίζει την πολιτική ορθότητα ή τυχόν κόστος ανάμεσα στους ψηφοφόρους.\nΚαι σε αυτό τον βοηθούν και τα ποσοστά των δημοσκοπήσεων, που δείχνουν ότι προηγείται με\nδιπλάσιο ποσοστό (24%) από τον στενότερο αντίπαλό του Τζεμπ Μπους (12%), αλλά και τον έτερο αντίπαλό του Σκοτ Γουόκερ (13%).\nΟ δισεκατομμυριούχος δεν έχει διστάσει να κάνει ρατσιστικά σχόλια, να δώσει το τηλέφωνο συνυποψηφίου του δημοσίως, μπροστά στις κάμερες αλλά και να απειλήσει ευθέως έναν από τους πιο επικίνδυνους βαρόνους ναρκωτικών στον κόσμο.\nΆλλοι τον βλέπουν με συμπάθεια, άλλοι στέκονται κριτικά απέναντί του. Το σίγουρο πάντως είναι ότι είναι εκατομμύρια οι άνθρωποι στον πλανήτη που δείχνουν ενδιαφέρον γύρω από το πρόσωπό του. Ενδεικτικό είναι η αναζήτηση στο google με το όνομα του αποφέρει πάνω από 20 εκατομμύρια αποτελέσματα, λίγα περισσότερα από τα αποτελέσματα για το Ισλαμικό Κράτος.\nΟ Τραμπ και οι Μεξικανοί\nΣτα μέσα Ιουνίου, στο στόχαστρο του δισεκατομμυριούχου μπήκαν οι Μεξικανοί. Τους αποκάλεσε προβληματικούς, εγκληματίες, εμπόρους ναρκωτικών και βιαστές.\n«Όταν το Μεξικό στέλνει τον κόσμο του εδώ, δεν στέλνει ότι καλύτερο υπάρχει. Στέλνουν προβληματικό κόσμο, που μεταφέρει τα προβλήματά του σ’ εμάς. Φέρνουν ναρκωτικά, φέρνουν το έγκλημα, είναι βιαστές και λίγοι υποθέτω είναι οι καλοί», είπε χαρακτηριστικά Ντόναλντ Τραμπ.\nΜετά από τις δηλώσεις αυτές μέσα μαζικής ενημέρωσης των ΗΠΑ ξεκίνησαν να παίρνουν αποστάσεις από το μεγιστάνα. Αυτό αφορά φυσικά σε μέσα τα οποία δεν του ανήκουν, γιατί ο Τραμπ είναι ιδιοκτήτης αρκετών ειδησεογραφικών οργανισμών.\nΣε ανακοίνωση, που εξέδωσε το NBC επισημαίνει ότι δεν πρόκειται να μεταδώσει τους διαγωνισμούς ομορφιάς «Miss USA» και «Miss Universe», των οποίων τα δικαιώματα έχουν εταιρίες του Τραμπ.\nΠαράλληλα, εξαιτίας των υποτιμητικών σχολίων ένας από τους μεγαλύτερους τηλεοπτικούς ομίλους στην Λατινική Αμερική Univision προχωρά στο ίδιο μέτρο ως αντίδραση.\nΚαι το δίκτυο Ora Tv, του Μεξικανού μεγιστάνα Κάρλος Σλιμ, διέκοψε τις συζητήσεις για τα προγράμματα, που ετοίμαζε με τις εταιρίες παραγωγής του Ντόναλντ Τραμπ.\nΟ Τραμπ και ο επικίνδυνος βαρώνος των ναρκωτικών\nΣε αυτό το πλαίσιο και μετά την απόδραση του βαρώνου των ναρκωτικών «Ελ Τσάπο» από φυλακή του Μεξικού, ο Τραμπ δεν δίστασε να εξαπολύσει ύβρεις και απειλές εναντίον του. Όταν ο διαβόητος κακοποιός του απάντησε μέσω twitter απευθύνθηκε στο FBI.\n(embed code for that tweet here):\nΤα βέλη κατά του Μακέιν\nΜετά τη ρατσιστική επίθεση, ο Τραμπ κατάφερε να ξυπνήσει και την οργή στους Ρεπουμπλικανούς συνυποψηφίους του.\nΔήλωσε ότι δεν θεωρεί το Γερουσιαστή Μακέιν, ήρωα πολέμου, μόνο επειδή συνελήφθη ως αιχμάλωτος πολέμου. «Ήταν ήρωας πολέμου επειδή πιάστηκε αιχμάλωτος. Μου αρέσουν οι άνθρωποι που δεν αιχμαλωτίστηκαν», είπε ο Τραμπ, αφού χαρακτήρισε το Μακέιν αποτυχημένο γιατί δεν τα κατάφερε στην εκλογική αναμέτρηση του 2008.\nΟ Τζον Μακέιν, ήταν πιλότος της πολεμικής αεροπορίας, κρατήθηκε αιχμάλωτος για περισσότερα από 5 χρόνια στο Βιετνάμ κατά τη διάρκεια του πολέμου και βασανίστηκε.\nΜερικές ημέρες αργότερα όμως, το πήρε πίσω, δηλώνοντας ότι «αν ένας άνθρωπος πιάνεται αιχμάλωτος, είναι ήρωας σε ό,τι με αφορά».\nΣτη φόρα αριθμός τηλεφώνου συνυποψηφίου του\nΜε αυτή την κίνηση ο δισεκατομμυριούχος μεγιστάνας έδειξε ότι είναι απρόβλεπτος. Χωρίς να υπολογίζει τίποτα, έδωσε κατά τη διάρκεια προεκλογικής συγκέντρωσης τον αριθμό του κινητού του γερουσιαστή, Λίντσεϊ Γκράχαμ, ενός από τους ρεπουμπλικάνους αντιπάλους του. Τον χαρακτήρισε μάλιστα «ηλίθιο» και είπε στους οπαδούς του να δοκιμάσουν να τον πάρουν τηλέφωνο.\nΔημοσιογράφος που βρισκόταν στη συγκέντρωση, κάλεσε τον αριθμό και επιβεβαίωσε ότι ανήκε στον Γκράχαμ.\nΟ Λίντσεϊ Γκράχαμ έχει πρόσφατα αποκαλέσει «βλάκα» τον Τραμπ και καταδίκασε τις κατηγορίες του για τον Μακέιν.


ΝΕΡΟ ΚΑΙ ΖΩΗ. Ο ΥΔΡΟΒΙΟΤΟΠΟΣ ΔΙΠΛΑ ΜΑΣ - Εκπαιδευτήρια Πάνου | Νηπιαγωγείο, Δημοτικό, Γυμνάσιο, Λύκειο\nΤην Παρασκευή 19 Οκτωβρίου 2012 πραγματοποιήθηκε η πρώτη συνάντηση των μαθητών της Β και Γ Γυμνασίου των Εκπαιδευτηρίων Πάνου στα πλαίσια του περιβαλλοντικού προγράμματος «ΝΕΡΟ ΚΑΙ ΖΩΗ. Ο ΥΔΡΟΒΙΟΤΟΠΟΣ ΔΙΠΛΑ ΜΑΣ».\nΟι μαθήτριες/μαθητές της περιβαλλοντικής ομάδας δραστηριοποιήθηκαν σε θέματα σχετικά με τους υδροβιότοπους και την ανθρωπογενή παρέμβαση. Μέσα από το θεατρικό παιχνίδι ευαισθητοποιήθακαν για τις ανθρώπινες δραστηριότητες και τις επιπτώσεις τους στα οικοσυστήματα και το φυσικό περιβάλλον.


ΤΟ ΔΗΛΙΟΝ: «Κυβέρνηση Φρανκενστάιν»\nΑς υποθέσουμε ότι η κυβέρνηση δεν αντέχει άλλο την πίεση και πάει σε εκλογές- κάποια στιγμή πριν το καλοκαίρι... Σύμφωνα με όλες τις υπάρχουσες δημοσκοπήσεις, αυτό που κατά πάσα πιθανότητα θα προκύψει είναι το λεγόμενο «σενάριο του φρενοκομείου»: τα δύο μεγαλύτερα κόμματα θα κινούνται κάπου μεταξύ 29% και 33% και όλοι οι υπόλοιποι θα μπουν κουτσά-στραβά στη Βουλή.\nΤι ξέρουμε για τη συνέχεια;\nΠρώτον, αν το ΠαΣοΚ είναι πρώτο κόμμα, δύσκολα θα βρει τους 20-25 βουλευτές που θα του λείπουν για να σχηματίσει μια σταθερή, αξιόπιστη\nκυβέρνηση συνεργασίας και να εφαρμόσει αποτελεσματικά μια πολιτική που το ΠαΣοΚ μόνο του και πανίσχυρο δεν θα έχει καταφέρει να φέρει σε πέρας.\nΔεύτερον, αν η ΝΔ είναι πρώτο κόμμα, ο Αντ. Σαμαράς έχει αποσαφηνίσει ότι δεν προτίθεται να συνεργαστεί με δυνάμεις που έχουν υποστηρίξει το μνημόνιο, πράγμα που εκ των πραγμάτων αποκλείει το ΠαΣοΚ, τον ΛΑΟΣ και την Ντόρα . Ε, δεν μένουν και πολλοί...\nΤρίτον, το ΚΚΕ δεν μετέχει σε κανέναν κυβερνητικό συνδυασμό.\nΤέταρτον, ο Αλ. Τσίπρας πρότεινε «έναν νέο συνασπισμό εξουσίας», ο οποίος θα εκτείνεται «από τα αριστερά της Αριστεράς ως την Αριστερά της σοσιαλδημοκρατίας. (...) Και δεν βγάζουμε απ΄ έξω ακόμη και δυνάμεις που από τον χώρο της λαϊκής Δεξιάς προερχόμενες συνειδητοποιούν την ανάγκη της πατριωτικής ευθύνης». Ο συνασπισμός αυτός θα συμφωνήσει «στα ελάχιστα», δηλαδή στον «απεγκλωβισμό της χώρας από το μνημόνιο».\nΠλάκα πλάκα, ο μόνος τελικά που έχει σαφή πρόταση εξουσίας είναι ο Τσίπρας: θα φτιάξει μια «κυβέρνηση Φρανκενστάιν»«Ρόζα», θα περιλαμβάνει το Μέτωπο του Αλ. Αλαβάνου, θα περνάει από τον ΣΥΡΙΖΑ, θα τέμνει ίσως το ΠαΣοΚ του Γ. Παναγιωτακόπουλου για να καταλήξει στον Γιάννη Μανώλη. Και όλοι αυτοί μαζί θα απεγκλωβίσουν τη χώρα από το μνημόνιο!\nΗ άλλη λύση είναι να μη γίνουν εκλογές και να προσπαθήσει η σημερινή κυβέρνηση να τα βγάλει πέρα. Πράγμα το οποίο δεν είναι καθόλου αυτονόητο και απαιτεί πλέον μια σειρά διορθωτικές κινήσεις.\nΚυρίως απαιτεί όμως να θυμηθεί το «οικονομικό επιτελείο» τι τους μάθαιναν στην LSΕ. Οταν στη διάρκεια της «Μεγάλης Υφεσης» ο Τζ. Μ. Κέινς επικρίθηκε επειδή άλλαξε άποψη για τη νομισματική πολιτική απάντησε:\n«Οταν αλλάζουν τα δεδομένα, αλλάζω και άποψη. Εσείς τι κάνετε, κύριε;».\nΣτην Ελλάδα ζούμε σήμερα μια «Μεγάλη Υφεση» η οποία έχει αλλάξει εντελώς τα δεδομένα. Και η οποία είναι προφανές ότι απαιτεί μια άλλη προσέγγιση από αυτήν της περασμένης άνοιξης. Διαφορετικά η κρίση θα βαθαίνει όλο και περισσότερο, σε σημείο που να τεθεί εκτός ελέγχου.\nΔιότι η κυβέρνηση βρίσκεται πλέον αντιμέτωπη με έναν θανάσιμο κίνδυνο: την εκτίμηση των περισσοτέρων οικονομικών παραγόντων ότι «το πράγμα δεν βγαίνει» και ότι, αργά ή γρήγορα, η χώρα θα οδηγηθεί σε κάποιας μορφής χρεοκοπία. Σιγά σιγά, η εκτίμηση γίνεται πρόβλεψη, η πρόβλεψη γίνεται προεξόφληση και όλα μαζί παράγουν μια αυτοεκπληρούμενη προφητεία. Λέγε, λέγε, θα γίνει...\nΑυτό το ενδεχόμενο τρομάζει περισσότερο απ΄ οτιδήποτε άλλο την κυβερνητική ηγεσία. Ακόμη περισσότερο που δεν ξέρει τι να κάνει για να το αντιμετωπίσει: οι εξελίξεις των οικονομικών μεγεθών διαψεύδουν την προηγούμενη αισιοδοξία της και επιβεβαιώνουν τη δυσπιστία των αγορών, των οίκων αξιολόγησης, όσων έχουν ποντάρει στη χρεοκοπία.\nΚαι όπως έλεγε πάλι ο Κέινς:Οταν αρχίσει η αμφιβολία, εξαπλώνεται ταχύτατα...\nΔεν ξέρω πώς και με ποιες κινήσεις θα αντιμετωπίσει η κυβέρνηση αυτό το κλίμα, αλλά αν θέλει να επιζήσει πρέπει να το αντιμετωπίσει. Είναι βέβαιον ότι δεν αναστρέφεται ούτε με δηλώσεις ικανοποίησης ούτε με ενέσεις αισιοδοξίας- αυτά, πάνε, πέρασαν... Οι διεθνείς αγορές και η ελληνική κοινωνία βρίσκονται πλέον στα όριά τους. Χρειάζονται κάτι πολύ πιο μεγάλο και πολύ πιο χειροπιαστό. Θα είναι οι εξαγγελίες της 15ης Απριλίου; Θα είναι ένας ανασχηματισμός; Θα είναι κάτι άλλο; Δεν ξέρω. Το βέβαιον είναι ότι ο δρόμος που βαδίζουμε σήμερα δεν οδηγεί πουθενά. Εκτός κι αν οδηγεί απλώς σε κάποια «κυβέρνηση Φρανκενστάιν».\nΑναρτήθηκε από Δηλιος στις 3:59 μ.μ.


Τσίπρας: «Με πανδημία και εθνικά θέματα, δεν μπορώ να ζητήσω εκλογές» - DailyPost.gr\n164 mins read\nΚατά τη συνέντευξη Τύπου στο πλαίσιο του Thessaloniki Helexpo Forum, ο Αλέξης Τσίπρας δήλωσε ότι «θα ήταν πολύ ανεύθυνο σε συνθήκες πανδημίας να ζητήσω εκλογές». Ωστόσο, τόνισε ότι είναι έτοιμος να κυβερνήσει «χθες, όχι αύριο» και κατηγόρησε την κυβέρνηση ότι στερείται στρατηγικής.\n«Σαφώς και υπήρξε παραβίαση των κυριαρχικών δικαιωμάτων», σημείωσε ο Αλέξης Τσίπρας ερωτηθείς σχετικά με το Oruc Reis και την πορεία του στην ελληνική υφαλοκρηπίδα. «Δεν μας αφορά προφανώς το ποιοτικό αποτέλεσμα των ερευνών. Δεν γνωρίζουμε ποιες είναι οι δεσμεύσεις της Τουρκίας αν έχει δώσει. Δεν μπορώ να φανταστώ ότι θέτουμε θέμα μη κυρώσεων επειδή απέσυρε το σκάφος η Τουρκία. Θεωρώ ότι η ελληνική κυβέρνηση οφείλει να διεκδικήσει κυρώσεις στη Σύνοδο. Και φυσικά αν μην τι άλλο το πρώτο βαθμό κυρώσεων. Αν δεν γίνει, θα βρισκόμαστε με το πιστόλι στον κρόταφο και θα δούμε πολύ σύντομα το ίδιο έργο», τόνισε, ενώ επανέλαβε ότι η Ελλάδα δεν θα μπορούσε ποτέ να βάλει στο τραπέζι του διαλόγου κυριαρχικά της δικαιώματα.\nΌσον αφορά στην τρέχουσα κατάσταση στα ελληνοτουρκικά, ο πρόεδρος του ΣΥΡΙΖΑ-ΠΣ, ανέφερε: «Έχω συναντήσει πολλές φορές τον Τούρκο Πρόεδρο και όχι σε εύκολες στιγμές. Είχαμε κι εμείς πολλές δυσκολίες με την τουρκική κυβέρνηση. Δεν σταματήσαμε ποτέ να έχουμε κανάλια επικοινωνίας. Με δύσκολες συναντήσεις και τηλεφωνικές επικοινωνίες. Πήγα τρεις φορές στην Τουρκία μέσα σε έξι μήνες, καλέσαμε για πρώτη φορά Τούρκο Πρόεδρο στην χώρα μετά από δεκαετίες. Το χειρότερο που μπορεί να κάνει κανείς στην εξωτερική πολιτική είναι να μην έχει ανοικτούς διαύλους… Λένε ότι είναι απρόβλεπτος ο Ερντογάν και απομονωμένος. Ούτε το ένα ισχύει ούτε το άλλο. Η πολιτική του είναι προβλέψιμη, δημιουργεί τετελεσμένα, βάζει ζητήματα που είναι λυμένα…Έχουμε διαφορές με την Τουρκία; Έχουμε. Είναι η υφαλοκρηπίδα που ταυτίζεται με την ΑΟΖ και εμείς πιστεύουμε ότι θα πρέπει να λυθεί με διάλογο και στο πλαίσιο του διεθνούς δικαίου. Η Τουρκία θα πρέπει να πιεστεί και από την ΕΕ να καθίσει στο τραπέζι του διαλόγου. Φοβάμαι ότι ο κ. Μητσοτάκης ακολουθεί μία τακτική βλέποντας και κάνοντας, κινείται χωρίς πυξίδα. Αν ο κ. Μητσοτάκης κινείται επάνω στην εθνική γραμμή τότε δεν πίεσε για Μέτρα Οικοδόμησης Εμπιστοσύνης…Συναντούσε τον Ερντογάν στα Ηνωμένα Έθνη και δεν μιλούσε για επίλυσης της διαφορά στο Αιγαίο με διάλογο. Γιατί; Γιατί ήταν εγκλωβισμένος στην αντιμετώπιση του προσφυγικού. Γιατί δεν ζήτησε κυρώσεις για την Τουρκία στην ΕΕ; Υπάρχουν κρίσιμα ερωτήματα. Η ανησυχία μου είναι ότι η κυβέρνηση κινείται με έλλειψη στρατηγικής και με διγλωσσία και χωρίς να λέει την αλήθεια.»\nΓια την στάση της ΕΕ επεσήμανε ότι το κρίσιμο είναι να διαπιστώσουν ότι η Τουρκία δεν απειλεί μόνο την Ελλάδα, άρα η μία σοβαρή στρατηγική είναι του καρότου και του μαστίγιου.\n«Αν είναι αληθές ότι επίκειται η επανέναρξη των διερευνητικών συνομιλιών με την Τουρκία, να το χαιρετίσω, είναι θετικό να υπάρξει. Πιστεύουμε ακράδαντα ότι πρέπει να γίνει σοβαρή προσπάθεια να προχωρήσουν οι διερευνητικές για την υφαλοκρηπίδα και την ΑΟΖ και αν αυτές δεν καταλήξουν να πάμε στο διεθνές δικαστήριο», είπε.\nΣημείωσε ότι «όμως η κυβέρνηση οφείλει μια επίσημη ενημέρωση». Ένα από τα ερωτήματα που έθεσε ήταν αν υπήρξαν ανταλλάγματα για την απόσυρση του Oruc Reis και έναρξη των διερευνητικών, σχολιάζοντας ότι μακάρι αυτό να το έκανε από μόνος του ο Ερντογάν. Ρώτησε τι περιλαμβάνει τελικά αυτή η «συμφωνία» στο Βερολίνο και σημείωσε ότι το μείζον ερώτημα είναι: «Αν η ατζέντα των διερευνητικών -που καλώς να ξεκινήσουν-θα είναι η ίδια με αυτή που αφήσαμε εμείς το 2016».\nΟ κ. Τσίπρας υπογράμμισε μάλιστα πως το κρίσιμο ερώτημα είναι «πού θα συμφωνήσουμε ότι διαφωνούμε με την Τουρκία και ποιο θα είναι το συνυποσχετικό με το οποίο θα πάμε στη Χάγη» εφόσον δεν υπάρξει κατάληξη στις διερευνητικές. Μάλιστα, σχολίασε: «Πας σε διαπραγμάτευση έχοντας από πριν υπονομεύσει τις θέσεις σου;»\nΕρωτηθείς, ανέφερε μεταξύ άλλων ότι «το πρόβλημα του κ. Μητσοτάκη είναι ότι έχει ένα εσωτερικό ακροατήριο που έχει συνηθίσει συγκεκριμένη ρητορική στα εθνικά θέματα, και έτσι έχει άλλη γλώσσα μέσα και άλλη έξω». «Δεν προτρέπουμε εμείς σε πολεμικές επιχειρήσεις, εμείς λέμε: πείτε την αλήθεια στον λαό και ελάτε να χαράξουμε μια εθνική στρατηγική», σημείωσε.\nΟ ΣΥΡΙΖΑ είναι η ραχοκοκκαλιά της προοδευτικής και δημοκρατικής παράταξης – θέση που καταλαμβάνει με βάση την απήχηση στην κοινωνία και τα ποσοστά του στις εκλογές εδώ και περίπου μια δεκαετία, σημείωσε ο κ. Τσίπρας. Επεσήμανε ωστόσο, ότι υπάρχουν κι άλλες δυνάμεις που αυτοπροσδιορίζονται ως προοδευτικές, τόσο πολιτικές, όσο και κοινωνικές.\n«Δεν έχω ούτε αριστερόμετρο ούτε προοδευτικόμετρο», σχολίασε, συμπληρώνοντας ότι εφόσον το ΚΙΝΑΛ αυτοπροσδιορίζεται ως κόμμα του προοδευτικού χώρου, δεν θα μπορούσε ο ίδιος να πει ότι αυτό δεν ισχύει. Σημείωσε όμως, ότι «αυτό θα πρέπει να το αποδεικνύει και να το αποδείξει το ΚΙΝΑΛ και το επόμενο διάστημα, στα κρίσιμα ζητήματα που έχουμε μπροστά μας». Ανέφερε ότι η βασική κριτική του ΣΥΡΙΖΑ προς το ΚΙΝΑΛ είναι ότι σε κρίσιμες στιγμές «στήριξε την ΝΔ, σε ακραίες μάλιστα πολιτικές επιλογές, και στο διάστημα που μεσολάβησε από τη συμμετοχή του στην κυβέρνηση υπό τον κ. Σαμαρά και μετά, υπέπεσε σε τρία στρατηγικά ολισθήματα: Η απόφαση του να μην υποστηρίξει τη Συμφωνία των Πρεσπών κόντρα σε όλες τις προοδευτικές δυνάμεις της Ευρώπης και του κόμματος των Ευρωπαίων Σοσιαλιστών και Δημοκρατών στην Ευρώπη, η επιλογή να καταψηφίσει την πρόταση για την απλή αναλογική και η πρόσφατη επιλογή να υπερψηφίσει ένα βαθιά αντιδημοκρατικό νόμο που βάζει γύψο στο δικαίωμα των διαδηλώσεων».\nΓια το ενδεχόμενο πρόωρων εκλογών ο Αλέξης Τσίπρας είπε: «Πιστεύω ότι οι εξελίξεις είναι πιο σοβαρές και πιο μεγάλες από όσο νομίζουν κάποιοι…Μας αναγκάζουν οι συνθήκες να είμαστε έτοιμοι…Δεν θα είναι αιφνιδιασμός ενδεχόμενη επιλογή του κ. Μητσοτάκη να πάει σε εκλογές. Θα προκύψει από την δική του αδυναμία να αντιμετωπίσει τα προβλήματα που διογκώνονται.»\nΓια την Συμφωνία των Πρεσπών όταν κλήθηκε να την υπογράψει ο κ. Τσίπρας, είπε ότι «ήταν από τις λίγες στιγμές που ένας πολιτικός αναμετράται με την ιστορία...Και σε αυτή την περίπτωση ήλθε πολύ σύντομα.»\nΑνέφερε ότι δεν υπήρξε καμία συναλλαγή για την Συμφωνία των Πρεσπών από την πλευρά του και πρόσθεσε: «Υπήρξε όμως συναλλαγή του κ. Μητσοτάκη, αντάλλαξε την άποψή του για το Μακεδονικό με την πρωθυπουργία».\nΣχετικά με τις συμφωνίες με τα Σκόπια που θα έλθουν στην Βουλή μετά την επίσκεψη Ζάεφ στην Αθήνα είπε ότι θα ζητήσει ονομαστική ψηφοφορία και πρόσθεσε: «ότι κάθε ψήφος υπέρ των συμφωνιών θα είναι και μία συγγνώμη για την αθλιότητα που έγινε πριν από δύο χρόνια και για την εξαπάτηση των απλών πολιτών. Περιμένουμε λοιπόν 158 συγγνώμες, βάζοντας μέσα και τον Αντώνη Σαμαρά.»\nΓια τον Νίκο Κοτζιά μίλησε θετικά και πρόσθεσε ότι «δεν είμαστε σε άλλο μήκος κύματος, διαφωνούμε σε πολλά αλλά είμαστε στην ίδια όχθη.»\nΟ κ. Τσίπρας απαντώντας σε σχετική ερώτηση είπε ότι στην ομιλία του χθες έδωσε το περίγραμμα και τις βασικές θέσεις για το πώς θα αντιμετώπιζε την κρίση στην οικονομία λόγω του κορωνοϊού. Υπογράμμισε ότι άμεσα θα προχωρούσε σε προσλήψεις ιατρικού και νοσηλευτικού προσωπικού αλλά και εκπαιδευτικών ώστε να μειωθεί ο αριθμός των μαθητών ανά τάξη. «Εύχομαι όταν αναλάβουμε την διακυβέρνηση να μην είναι αργά και να μη αναγκαστούμε να διαχειριστούμε μία κοινωνία σε κατάσταση λεηλασίας, όπως το 2015».\n«Η αριστερά και οι προοδευτικές δυνάμεις είχαν πάντα μέτωπο με τον ανορθολογισμό και τον σκοταδισμό, αν θέλει ο κ. Μητσοτάκης να δει ποιοι στρώνουν το χαλί στον ανορθολογισμό για τη χρήση της μάσκας ας το ψάξει στις πολιτικές της κυβέρνησής του». Όταν κάνεις μία πολιτική με τεράστιες αντιφάσεις εσύ τροφοδοτείς το κίνημα του ανορθολογισμού κατά της χρήσης της μάσκας, είπε ο κ. Τσίπρας και ακολούθως έφερε παραδείγματα: «Όταν άφηναν στις εκκλησίες την προσέλευση χωρίς μάσκες, όταν ακόμη και σήμερα φωτογραφίζονται υπουργοί να μεταλαμβάνουν, αυτό τι είναι; Όταν την ώρα που αυξάνονται τα κρούσματα αυξάνεις τον αριθμό των επιβατών στα πλοία, αυτό τι είναι; Όταν δεν αυξάνεις τα δρομολόγια των Μέσων Μαζικών Μεταφοράς τότε αυτό τι μήνυμα στέλνει;».\nΑναφερόμενος στο χθεσινό καιρικό φαινόμενο, ανέδειξε τις αδυναμίες του κρατικού μηχανισμού και της πολιτικής προστασίας. «Έχει μεγάλες αδυναμίες ο κρατικός μηχανισμός και η πολιτική προστασία, τα είδαμε και επί ημερών μας, φέραμε όμως ένα σχέδιο αναβάθμισης της Πολιτικής Προστασίας αλλά η κυβέρνηση το έριξε στον κάλαθο των αχρήστων», είπε, σχολιάζοντας ότι «βλέπουμε μια καλύτερη επικοινωνία αλλά όχι αποτέλεσμα», αναφερθείς και στην περίπτωση της Εύβοιας. «Χτες δεν ξέρω τι έγινε, αλλά ενώ περιμέναμε το μέτωπο της κακοκαιρίας στη Δυτική Ελλάδα, όπου εκεί είχαν ενημερωθεί οι πολίτες, δεν ξέρω τι επίπεδο ενημέρωσης είχαν οι πολίτες στην Καρδίτσα...». Σημείωσε ότι «πρέπει να αποκτήσει προτεραιότητα η ενίσχυση της πολιτικής προστασίας και να συνειδητοποιήσουμε ότι βρισκόμαστε σε μια νέα εποχή, της κλιματικής αλλαγής που είναι ήδη εδώ».\nΑναφορικά με το άνοιγμα των σχολείων, επισήμανε ότι «η κριτική μας είναι στο πώς ανοίγουν τα σχολεία, δεν εκφράσαμε θέση να μην ανοίξουν τα σχολεία». Κατηγόρησε μεταξύ άλλων την κυβέρνηση ότι άνοιξε τα σχολεία με 20.000 λιγότερους αναπληρωτές απ’ ό,τι είχε αφήσει ο ΣΥΡΙΖΑ. «Θεωρώ ότι η κυβέρνηση δεν έχει καταλάβει τίποτα για τις ανάγκες της κοινωνίας και την ενίσχυση του δημόσιου χώρου, επιμένει σε μια νεοφιλελεύθερη πολιτική που φαίνεται ιδιαίτερα στην υγεία και την παιδεία», είπε. Έκανε λόγο για «φιάσκο» που έγινε με τις μάσκες, «για να προλάβουν να κάνουν κι εκεί δουλίτσες». «Μετά το φιάσκο με τις μάσκες που έχουμε καταντήσει να είμαστε η χώρα με… τα περισσότερα τετραγωνικά μέτρα μασκών ανά μαθητή, να μας κάνουν κριτική εμάς ότι πυροδοτούμε το αντιπολιτικό κίνημα;», σχολίασε.\nΣε ό,τι αφορά το φιάσκο με τις μάσκες στα σχολεία, ο πρόεδρος του ΣΥΡΙΖΑ αναφέρθηκε στην σχέση του πρωθυπουργού με τον κατασκευαστή, τονίζοντας πως στόχος της κυβέρνησης εν μέσω πανδημίας είναι «να κάνει μπίζνες».\nΕπεσήμανε, ακόμη, ότι «σήμερα, ιδιαίτερα με την πανδημία, προτεραιότητα μας πρέπει να είναι η στρατηγική αναδιάρθρωση, στήριξη, ενίσχυση του ΕΣΥ και όχι οι συμπράξεις δημόσιου-ιδιωτικού».\nΟ ΣΥΡΙΖΑ κυβέρνησε σε πολύ διαφορετικές συνθήκες από ό,τι σήμερα, βρήκαμε άδεια ταμεία, είχαμε υποχρέωση για υψηλά πλεονάσματα, καταφέραμε να βγάλουμε τη χώρα από τα μνημόνια, να αποκαταστήσουμε την αξιοπιστία της χώρας στις αγορές και τους εταίρους μας, υπογράμμισε ο Αλέξης Τσίπρας.\n«Σήμερα η κυβέρνηση δεν είναι αναγκασμένη να τηρεί κανόνες δημοσιονομικής πειθαρχίας γιατί στην Ευρώπη ισχύει η ρήτρα διαφυγής. Σήμερα η κυβέρνηση έχει 37 δισ ευρώ στα αποθεματικά των δημόσιων ταμείων που αφήσαμε εμείς και έχει πρόσβαση φτηνού δανεισμού. Εμείς δεν προτείνουμε πράγματα έξω από τη σφαίρα της λογικής. Είναι απολύτως κοστολογημένα τα μέτρα που προτείνουμε», σημείωσε. Πιο συγκεκριμένα, εξήγησε ότι 3 δισ είναι τα μόνιμα μέτρα που προτείνει ο ΣΥΡΙΖΑ «και είναι επιβεβλημένα, απολύτως ρεαλιστικά και υλοποιήσιμα με βάση τις δημοσιονομικές δυνατότητες». Τα έκτακτα μέτρα, για όσο διαρκεί η κρίση, έχουν κόστος περίπου 8 δισ ευρώ έως το τέλος του έτους, είπε, προσθέτοντας ότι επίσης «είναι απολύτως επιβεβλημένα για να μην οδηγηθούμε σε κατάσταση κοινωνικής λεηλασίας».\n«Η πρόταση που καταθέσαμε, πέρα από το ότι είναι κοστολογημένη, ακουμπά στις δυνατότητες που υπάρχουν στο δημόσιο ταμείο. Αν η κυβέρνηση υιοθετούσε τις προτάσεις που καταθέσαμε από τον Μάρτιο με τα δύο προγράμματα «Μένουμε Όρθιοι» σήμερα η ύφεση θα ήταν χαμηλότερη», τόνισε ο Αλ. Τσίπρας.\nΣημείωσε ότι οι προτάσεις που κατέθεσε χτες είναι αναγκαίες γιατί πρώτον, διασώζουν την εργασία και τη μικρομεσαία επιχειρηματικότητα και, δεύτερον, γιατί σε κρίσιμες στιγμές αυτό που πρέπει να κάνει το κράτος είναι να ξοδέψει γιατί αν δεν το κάνει κινδυνεύει να βουλιάξει η ζήτηση και η προσφορά. Τόνισε ότι η απάντηση είναι πως ναι, μπορούν να ξοδευτούν τώρα χρήματα, γιατί υπάρχουν και γιατί υπάρχει και πρόσβαση στις αγορές. «Δεν είναι ότι δεν υπάρχει δυνατότητα, έχουν άλλο πολιτικό σχέδιο», είπε για την κυβέρνηση, θέτοντας το ερώτημα τι νόημα έχει να διατηρηθούν τα «πυρομαχικά» αν είναι να έχει διαλυθεί η οικονομία εν τω μεταξύ. Υποστήριξε ότι το σχέδιο της κυβέρνησης είναι τα «πυρομαχικά» να χρησιμοποιηθούν για διευκολύνσεις στο μεγάλο κεφάλαιο και τις επιχειρήσεις που θα έχουν αντέξει, «αυτή είναι η ανοσία αγέλης».\nΟ Αλέξης Τσίπρας επανέλαβε κατά τη διάρκεια συνέντευξης Τύπου στη Θεσσαλονίκη ότι: «Δεν βάζω κάποιο θέμα εθνικοποίησης για τις τράπεζες βάζω θέμα να ασκήσει το ελληνικό δημόσιο τα δικαιώματα που έχει. Δεν γίνεται να βάζει λεφτά το κράτος αλλά να μην έχει δικαιώματα. Γιατί δεν το κάναμε εμείς όταν είμαστε στην κυβέρνηση; Γιατί κυβερνούσαμε με το πιστόλι στον κρόταφο. Στόχος της Τρόικας ήταν η διάσωση των τραπεζών και ενός συστήματος μέσα στις τράπεζες…Εμείς σχεδιάζαμε αυτά να τα αλλάξουμε, σχεδιάζαμε με ορίζοντα οκταετίας».\nΑναφερόμενος στα προβλήματα των μικρομεσαίων επιχειρήσεων που αυξήθηκαν με την πανδημία ανέφερε: «Είναι σχέδιο του κ. Μητσοτάκη η αναδιάρθρωση στην αγορά και η πανδημία είναι ευκαιρία να το υλοποιήσει… Αλλά στο τέλος της ημέρας, θα είναι χιλιάδες επιχειρήσεις που θα βάλλουν λουκέτο ενώ η ανεργία θα αυξηθεί». Συνεχίζοντας είπε ότι «την θέση των μικρομεσαίων επιχειρήσεων «ζόμπι», όπως αποκαλούνται όσες έχουν μεγάλα προβλήματα, κάποιοι άλλοι θα την καταλάβουν… Εμείς πιστεύουμε ότι η ανταγωνιστική θέση της μικρομεσαίας επιχείρησης πρέπει να ενισχυθεί και όχι να οδηγηθεί στο κλείσιμο. Εμείς προτείναμε από την πρώτη στιγμή να παρακαμφθεί η δυσκολία της μη ανάληψης ρίσκου μέσα από την ενίσχυση των επιχειρήσεων με μόνο κριτήριο την διατήρηση των θέσεων εργασίας. Προτείναμε την ενίσχυση και την επιδότηση της εργασίας, των ασφαλιστικών εισφορών και του μισθολογικού κόστους».\nΓια να περιγράψει την εξέλιξη στο προσφυγικό και στη Μόρια και την στρατηγική της κυβέρνησης, χρησιμοποίησε μία ρήση του Νίτσε, ο Αλέξης Τσίπρας: «όταν κοιτάζεις για πολύ την άβυσσο θα σε δει και αυτή». Εν συνεχεία, ανέφερε ότι η κυβέρνηση όχι μόνο κοίταζε την άβυσσο αλλά την διόγκωσε και πρόσθεσε ότι η Μόρια είναι άβυσσος για τον ευρωπαϊκό πολιτισμό. Είπε ακόμη: «Δεν αποποιούμαστε των ευθυνών μας. Αφήσαμε την Μόρια με 5680 άτομα που θα γίνονταν 4.000 και έφθασαν τις 20.000 για να γίνουν σήμερα με μία μικρή αποσυμφόρηση 13.000 άτομα. Όλα αυτά δεν έγιναν γιατί δεν υπολόγισαν σωστά αλλά αντίθετα έγιναν γιατί υπολόγισαν σωστά, ο κ. Μητσοτάκης υποσχόταν αποσυμφόρηση στους νησιώτες και την ίδια ώρα πήγαινε στην ηπειρωτική Ελλάδα και έλεγε “Δεν θα πατήσει το πόδι του κανένας μετανάστης εδώ”. Αυτά τα έκανε συνειδητά».


MOMus & Διεθνής Ημέρα Μουσείων 2019 - Polis Magazino\nΗμέρα γιορτής, για όλα τα μουσεία το Σάββατο 18 Μαΐου με αφορμή τη φετινή Διεθνή Ημέρα Μουσείων με τον γενικό τίτλο για το 2019 από το Διεθνές Συμβούλιο Μουσείων (ICOM) «Μουσεία ως κόμβοι πολιτισμού: το μέλλον της παράδοσης». Ο Μητροπολιτικός Οργανισμός Μουσείων Εικαστικών Τεχνών Θεσσαλονίκης (MOMus) συμμετέχει με όλα τα μουσεία-διευθύνσεις του, στη Θεσσαλονίκη και την Αθήνα, με πρόγραμμα ανοιχτών ξεναγήσεων για το κοινό στις τρέχουσες εκθέσεις του, ειδικά εργαστήρια για παιδιά και ενήλικες (απαιτούνται δηλώσεις συμμετοχής) και δωρεάν. Η συμμετοχή για το κοινό σε όλες τις δράσεις είναι δωρεάν, όπως και η είσοδος στους χώρους το Σάββατο 18 Μαΐου 2019.\n• Σάββατο 18 Μαΐου / 10:00-18:00: Δωρεάν είσοδος\n• Σάββατο 18 Μαΐου / 12:00: Ειδική ξενάγηση από τη Μαρία Τσαντσάνογλου, διευθύντρια του MOMus-Μουσείο Μοντέρνας Τέχνης στην τρέχουσα έκθεση «Θεσσαλονίκη. H συλλογή Κωστάκη. Restart» με τίτλο «Η παράδοση στη ρωσική πρωτοπορία» και έμφαση στην επιρροή που άσκησε η ρωσική λαϊκή τέχνη στους καλλιτέχνες της ρωσικής πρωτοπορίας.\n• Σάββατο 18 Μαΐου / 12:00-14:00: Εκπαιδευτικό πρόγραμμα για παιδιά 6-12 ετών με τίτλο «Δημιουργία κινουμένων σχεδίων με παραδοσιακές τεχνικές» και θέμα τη δημιουργία των κινουμένων με τη βοήθεια του ζωοτρόπιου, ενός παραδοσιακού παιχνιδιού κίνησης του 19ου αι. Οι συμμετέχοντες θα κατασκευάσουν τα δικά τους ζωοτρόπια και η δράση θα ολοκληρωθεί με τη δημιουργία μικρών animation movies σε συνεργασία με φοιτητές του Τμήματος Animation & Interactive Media του AKTO College.\nΕπιμέλεια: Προπτυχιακό τμήμα Animation & Interactive Μedia της σχολής ΑΚΤΟ College, Ελένη Ξουπά 3D Artist, Λίας Ψωμά Visual Artist καθηγήτριες της Σχολής AKTO College, Βίλλυ Πολυζούλη, Μουσειολόγος, Μουσειοπαιδαγωγός, (MOMus -Μουσείο Σύγχρονης Τέχνης).\n• Κυριακή 19 Μαΐου / 11:00-12:00: Ο επιμελητής του MOMus-Μουσείο Φωτογραφίας Θεσσαλονίκης, Ηρακλής Παπαϊωάννου, ξεναγεί το κοινό σε επιλεγμένα έργα της έκθεσης με τίτλο «Νέοι Έλληνες Φωτογράφοι» που συνδιαλέγονται με την έννοια της παράδοσης. Η έκθεση παρουσιάζει μέρος του έργου 32 σύγχρονων δημιουργών, κοινό τόπο των οποίων αποτελεί η συμμετοχή τους στις πρόσφατες διοργανώσεις της καθιερωμένης ετήσιας έκθεσης «Νέοι Έλληνες Φωτογράφοι» κατά την περίοδο 2010-2018. Συνδιοργάνωση: Ελληνικό Κέντρο Φωτογραφίας . Είσοδος δωρεάν για το κοινό στην ξενάγηση.\nΣάββατο 18 Μαΐου / 10:00-18:00: Δωρεάν είσοδος\nΣάββατο 18 Μαΐου / 12:00: Ξενάγηση στην έκθεση «Οπτικές Συμφωνίες – Εργαστήριο Beethoven 2020», η οποία αποτελεί μέρος του συνολικού προγράμματος εορτασμού των 250 χρόνων από τη γέννηση του Μπετόβεν, Τα έργα της έκθεσης αποτελούνται κυρίως από πρωτότυπες ηχητικές εγκαταστάσεις και γλυπτά, αυτοσχέδιες κατασκευές και διαδραστικά περιβάλλοντα όπου η ανθρώπινη αλληλεπίδραση και δραστηριότητα παίζουν σημαντικό ρόλο στο ηχητικό και οπτικό αποτέλεσμα, ενώ ταυτόχρονα εξερευνάται μια διαφορετική θεώρηση της σύζευξης εικόνας και ήχου, της σχέσης καλλιτέχνη και θεατή, με το θεατή να αναλαμβάνει εξίσου το ρόλο του εκτελεστή εξερευνώντας τα όρια και τους πειραματισμούς της οπτικοακουστικής αντίληψης. Επιπλέον, τα έργα θέτουν ζητήματα τα οποία σχετίζονται με τις συνθήκες της καλλιτεχνικής παραγωγής, το άνοιγμά της καλλιτεχνικής δημιουργίας σε πειραματισμούς, την επιμειξία των ειδών, τα δυσδιάκριτα όρια και το θεσμικό πλαίσιο στο οποίο παρουσιάζονται. Εικαστικοί: Βασίλης Αλεξάνδρου, Νίκος Βαρυτιμιάδης, Κατερίνα Βέλλιου, Γιώργος Γεροντίδης, Δημήτρης Μαρωνίδης (μουσικός), Φανή Μπουντούρογλου, Θανάσης Σαμπαζιώτης. Συνθέτες: Μανώλης Εκμετσόγλου Batya Frenklakh, Anda Kryeziu, Adrian Nagel, Ελένη Ράλλη, Guy Rauscher, Θάνος Σακελλαρίδης. Συνεργάτες: Eva Gentner, Andrea Heilrath, Justin Robinson. Διοργάνωση: Ακαδημία Τεχνών του Βερολίνου (Akademie der Künste Berlin), Συνδιοργάνωση: MOMus-Πειραματικό Κέντρο Τεχνών, Τμήμα Μουσικών Σπουδών ΑΠΘ www.labor-beethoven-2020.de/en. Συμμετοχή δωρεάν για το κοινό.\n• Παρασκευή 17 Μαΐου / 18:00-23:00: Δωρεάν είσοδος\n• Παρασκευή 17 Μαΐου / 19.00, 20.00 (διευρυμένο ωράριο έως τις 23:00) & Σάββατο 18 Μαΐου, 12.00, 14.00 & 16.00: Ξεναγήσεις στη μόνιμη συλλογή του μουσείου και την τρέχουσα έκθεση «Άλεξ Μυλωνά. Αναδρομική», στην οποία αναδεικνύονται μέσα από περισσότερα 120 έργα -γλυπτά, ακουαρέλες, σχέδια- η αλήθεια, η δύναμη, η ευαισθησία και η ποιητική της τέχνης της γλύπτριας Άλεξ Μυλωνά.\n• Εκπαιδευτικό κιτ/ τετράδιο αυτόνομης εκπαιδευτικής δράσης, σε ελληνικά και αγγλικά, που συνοδεύει δημιουργικά τις εξορμήσεις μικρών και μεγάλων στην έκθεση. Διατίθεται δωρεάν.\nΠροηγούμενο άρθροΗ ιστορία επαναλαμβάνεται με τη βοήθεια της “χαλαρής ψήφου”\nΕπόμενο άρθρο« Ημέρες Καριέρας ΑΠΘ »


"Για να διεκδικούμε αποτελεσματικά, πρέπει να ενώνουμε δυνάμεις" - Συνέντευξη στο Rodosreport\n“Για να διεκδικούμε αποτελεσματικά, πρέπει να ενώνουμε δυνάμεις” – Συνέντευξη στο Rodosreport\nΟ βουλευτής Δωδεκανήσου κ. Μάνος Κόνσολας, δίνει μια συνέντευξη εφ’ όλης της ύλης στο Rodosreport. Με καίριες και ουσιαστικές παρεμβάσεις ως βουλευτής Δωδεκανήσου, εκλεγμένος από τον Δωδεκανησιακό λαό, μιλάει για όλα τα ζητήματα μείζονος σημασίας που απασχολούν τα νησιά μας.\nΥγεία, μεταναστευτικό, Εκπαίδευση, ΦΠΑ , τομείς που αναλύει τα προβλήματα και προτείνει ρεαλιστικές και υλοποιήσιμες λύσεις .\n“Πρέπει να καταλάβουμε ότι για να διεκδικούμε αποτελεσματικά, πρέπει να ενώνουμε δυνάμεις, να μάθουμε να συζητάμε και να συνεργαζόμαστε.”\nΣΥΝΕΝΤΕΥΞΗ ΜΑΝΟΥ Ν.ΚΟΝΣΟΛΑ ΣΤΗΝ ΑΝΔΡΙΑΝΑ ΚΥΠΡΑΙΟΥ ΓΙΑ ΤΟ RODOSREPORT\nΚύριε Κόνσολα θα ήθελα να ξεκινήσουμε με το φλέγον θέμα της κατάργησης των μειωμένων συντελεστών ΦΠΑ στα νησιά και ειδικά στη Ρόδο μας. Ποιες θεωρείτε πως θα είναι οι συνέπειες της αύξησης του κόστους ζωής στα νησιά παράλληλα με τη βαριά επερχόμενη φορολογία;\nΚα. Κυπραίου, θεωρώ ότι οι αρνητικές επιπτώσεις στην αύξηση του κόστους ζωής είναι ήδη ορατές.\nΥπάρχει, όμως, μία άλλη σημαντική παράμετρος, που είναι οι αρνητικές επιπτώσεις από την κατάργηση των μειωμένων συντελεστών ΦΠΑ στη νησιωτική οικονομία. Οι επιπτώσεις αυτές πιστεύω ότι θα γίνουν ορατές το 2017 για τον τουρισμό μας. Αυτή τη στιγμή έχουμε το πιο ακριβό τουριστικό προϊόν ανάμεσα στους ανταγωνιστές μας, κάτι που δεν αγνοεί η αγορά. Όσο κι αν η Ελλάδα διαθέτει υπεραξία και συγκριτικά πλεονεκτήματα, ως τουριστικός προορισμός, θεωρώ ότι θα πληγεί από την αύξηση του κόστους σε ό,τι αφορά στο τουριστικό πακέτο.\nΑυτοί που θα την πληρώσουν θα είναι οι μικρές και μεσαίες επιχειρήσεις, που δεν μπορούν να απορροφήσουν το κόστος στη συνολική τιμή του τουριστικού προϊόντος. Πολύ φοβάμαι, όμως, ότι οι αρνητικές επιπτώσεις από την κατάργηση των μειωμένων συντελεστών ΦΠΑ αφορούν και στον πρωτογενή τομέα. Πόσο ανταγωνιστικά θα είναι τα προϊόντα μας που θα επιβαρύνονται και με το υψηλό κόστος μεταφοράς;\nΔυστυχώς, κα. Κυπραίου, το διάστημα Ιανουαρίου-Ιουλίου της δήθεν διαπραγμάτευσης και των αυτοσχεδιασμών της κυβέρνησης οδήγησε στην απώλεια των μειωμένων συντελεστών ΦΠΑ. Δεν πρέπει, επίσης, να ξεχνάμε ότι η στοχοποίηση του τουρισμού και των νησιών, ως οι κύριες αιτίες της φοροδιαφυγής, ξεκίνησε από την ίδια την κυβέρνηση ΣΥΡΙΖΑ-ΑΝΕΛ.\nΈχετε καταθέσει πρόταση για κλιμακούμενους συντελεστές ΦΠΑ στα νησιά με κριτήριο την απόσταση από την Ηπειρωτική χώρα, παράλληλα βλέπουμε μια κινητοποίηση και των τοπικών φορέων. Πιστεύετε πως οι πρωτοβουλίες αυτές θα ευαισθητοποιήσουν το Αθηνοκεντρικό κράτος ώστε να προβεί στην ακύρωση των αυξημένων συντελεστών ΦΠΑ;\nΠιστεύω ότι πρέπει να μάθουμε, επιτέλους, στα Δωδεκάνησα να συνεργαζόμαστε. Να σταματήσουμε να απορρίπτουμε και να απαξιώνουμε όποια πρόταση δεν είναι δική μας ή δεν μπορούμε να την καπελώσουμε.\nΔεν διεκδικώ το αλάθητο ούτε την απόλυτη αυθεντία, κα. Κυπραίου. Κατέθεσα μια πρόταση, την οποία πολύ λίγοι θέλησαν να συζητήσουν και ακόμα λιγότεροι μπήκαν στον κόπο να καταθέσουν μια αντιπρόταση, για να μην πω ότι δεν βρέθηκε ούτε ένας.\nΗ πρόταση που κατέθεσα για κλιμακούμενους συντελεστές ΦΠΑ ανάλογα με την απόσταση, το μεταφορικό κόστος προσώπων, αγαθών και υπηρεσιών και τα ιδιαίτερα χαρακτηριστικά κάθε νησιού, είναι μια ρεαλιστική πρόταση.\nΥπενθυμίζω ότι όταν θεσμοθετήθηκαν οι μειωμένοι συντελεστές ΦΠΑ, οι Κυκλάδες δεν συμπεριλαμβάνονταν στη ρύθμιση. Δεν λέω ότι δεν υπάρχουν αντικειμενικές συνθήκες που επιβάλλουν μειωμένους συντελεστές ΦΠΑ για κάποια απομακρυσμένα νησιά των Κυκλάδων. Δεν μπορούν, όμως, να έχουν τον ίδιο ΦΠΑ ένα νησί των Κυκλάδων που απέχει 2 ώρες από την Αθήνα και έχει συχνή συγκοινωνία με το Καστελλόριζο ή την Κάρπαθο.\nΠρέπει να καταλάβουμε ότι για να διεκδικούμε αποτελεσματικά, πρέπει να ενώνουμε δυνάμεις, να μάθουμε να συζητάμε και να συνεργαζόμαστε. Δυστυχώς, στα Δωδεκάνησα δεν το έχουμε μάθει ακόμα.\nΗ κατάργηση των μειωμένων συντελεστών ΦΠΑ από τη στιγμή που ήταν προαπαιτούμενο μέτρο για τους δανειστές, εάν εσείς ήσασταν κυβέρνηση θα κάνατε το ίδιο κάποια στιγμή;\nΣας υπενθυμίζω, κα. Κυπραίου, ότι η κυβέρνηση Σαμαρά δεχόταν συνεχείς πιέσεις για την κατάργηση των μειωμένων συντελεστών ΦΠΑ, ποτέ, όμως, δεν υπέκυψε σε αυτές τις πιέσεις.\nΑυτοί που διαπραγματεύτηκαν «σκληρά», να μας εξηγήσουν πως έφεραν αυτό το αποτέλεσμα. Πως οδήγησαν στον απόλυτο εκτροχιασμό και στο πιο σκληρό μνημόνιο τη χώρα;\nΘέλω να υπενθυμίσω ότι από τον πρώτο κιόλας μήνα της διακυβέρνησης ΣΥΡΙΖΑ-ΑΝΕΛ, η κυβέρνηση ήταν αυτή που συντηρούσε και ανοιγόκλεινε το θέμα της κατάργησης των μειωμένων συντελεστών ΦΠΑ, ο κ. Βαρουφάκης απαντώντας σε εμένα τον ίδιο στη Βουλή είχε παραδεχθεί ότι το θέμα είναι ανοιχτό για την κυβέρνηση.\nΣχολεία χωρίς εκπαιδευτικούς, ιατρεία και νοσοκομεία χωρίς ιατρικό και νοσηλευτικό προσωπικό. Πως θα δοθεί λύση επιτέλους σε αυτά τα προβλήματα που αντιμετωπίζουν τα νησιά;\nΈχω καταστήσει σαφές ότι τα ζητήματα της Παιδείας και της Υγείαςστο νησιωτικό χώρο δεν προσφέρονται για ασκήσεις αντιπολιτευτικής τακτικής.\nΗ αλήθεια είναι ότι η κυβέρνηση έχει σοβαρές ευθύνες για το γεγονός ότι για πρώτη φορά υπάρχουν τόσα πολλά κενά στα σχολεία των νησιωτικών περιοχών, ενώ μπαίνουμε στο Νοέμβριο. Ευθύνες, επίσης, υπάρχουν και για το γεγονός ότι στον πρώτο διαγωνισμό για προσλήψεις στον τομέα της υγείας, μόνο 7 θέσεις προκηρύχθηκαν για τα Δωδεκάνησα ενώ οι ανάγκες είναι πολλαπλάσιες.\nΕδώ και τρία χρόνια, ΚΑ. Κυπραίου, μιλώ για πλήρη ανατροπή του μισθολογικού και βαθμολογικού πλαισίου για γιατρούς και εκπαιδευτικούς, που επιλέγουν να υπηρετούν σε νησιωτικές και δυσπρόσιτες περιοχές. Ας το τολμήσουμε, το δημοσιονομικό κόστος δεν είναι απαγορευτικό ενώ υπάρχει και η δημοκρατική νομιμοποίηση για την αλλαγή του πλαισίου.\nΙσχυρά και πραγματικά κίνητρα χρειάζονται για γιατρούς και εκπαιδευτικούς προκειμένου να έρθουν να μείνουν και να υπηρετήσουν στα νησιά.\nΣτις αρχές της εβδομάδας, με δήλωσή σας, επιτεθήκατε με σφοδρότητα στον Πρωθυπουργό για το γεγονός ότι θέλησε να παρουσιάσει ως επιτυχία τα αποτελέσματα της συνόδου κορυφής για το μεταναστευτικό, με το οποίο η Ελλάδα αναλαμβάνει την υποχρέωση να δεχθεί 50.000 πρόσφυγες. Ποιοι είναι οι κίνδυνοι;\nΕίναι επιτυχία το γεγονός ότι εγκαταλείφθηκε η αναλογική κατανομή προσφύγων και η Ελλάδα ανέλαβε τη δέσμευση να δεχθεί 50.000 πρόσφυγες και παράνομους μετανάστες;\nΚανείς δεν ξέρει τι είδους συμφωνίες έχει κάνει ο κ. Τσίπρας, κα. Κυπραίου. Αποδεικνύεται, όμως, Πρωθυπουργός μειωμένης εθνικής ευθύνης, μετατρέπει την Ελλάδα σε αποθήκη ψυχών.\nΜακάρι να είναι μόνο 50.000, έναν αριθμό που δεν αντέχει η Ελλάδα. Θα είναι όμως περισσότεροι, να είστε βέβαιοι. Μόνο σε διάστημα μίας εβδομάδας, έρχονται 50.000. Βλέπουμε ότι όλες οι χώρες της Ευρώπης είναι ένα βήμα πριν αρχίσουν να κλείνουν τα σύνορά τους.\nΚαι τότε τι θα γίνει; Θα εγκλωβιστούν 1 εκατομμύριο πρόσφυγες και παράνομοι μετανάστες στην Ελλάδα; Ποιος θα αναλάβει τότε την ευθύνη, ο κ. Τσίπρας;\nΑπευθύνω ανοιχτή και δημόσια προειδοποίηση.\nΠολύ φοβάμαι ότι μπαίνουμε σε μια πολύ μεγάλη περιπέτεια. Δεν θέλω ούτε να το σκέφτομαι αυτό που θα συμβεί το καλοκαίρι. Μιλάνε για hot spot συνολικής χωρητικότητας 7.000 ατόμων στα νησιά, όταν η Μυτιλήνη έφτασε να έχει 30.000 πρόσφυγες και παράνομους μετανάστες και η Κως 10.000. Ποιον αλήθεια κοροϊδεύουν; Μέσα από την κατάλυση των θαλάσσιων συνόρων, τις άγνωστες συμφωνίες που έχει κάνει ο κ. Τσίπρας και την ανεξέλεγκτη είσοδο και παραμονή προσφύγων και παράνομων μεταναστών στα νησιά μας, το πλήγμα που θα δεχθεί ο τουρισμός μας θα είναι ανεπανόρθωτο.\nΚάποιοι υποστηρίζουν ότι ο κ. Τσίπρας θα πάρει ως αντάλλαγμα, για να κρατήσει στην Ελλάδα ένα μεγάλο αριθμό προσφύγων και παράνομων μεταναστών, μια χαλάρωση του δημοσιονομικού προγράμματος. Το θεωρώ απαράδεκτο και μόνο ως ιδέα. Υποτιμά την ίδια τη χώρα και την εθνική της υπόσταση, ενώ βρίσκεται σε μεγάλη απόσταση από τις αρχές και τις αξίες της Ευρώπης.\nΟ Τουρισμός στα νησιά μας φαίνεται πως κράτησε και φέτος «όρθια» την οικονομία της χώρας. Για ποιο λόγο θεωρείτε πως δεν υπάρχει η κατάλληλη ανταποδοτικότητα από το Κεντρικό κράτος στις υψηλές προσφερόμενες υπηρεσίες των νησιών μας οι οποίες συμβάλλουν τα μέγιστα στον κρατικό κορβανά;\nΣτην κυβέρνηση επικρατεί μία ψευδεπίγραφή ταξική νοοτροπία, κα. Κυπραίου. Όπως είπε Βουλευτής του ΣΥΡΙΖΑ ότι οι άνθρωποι που θα πληγούν από το 23% στην εκπαίδευση δεν είναι ψηφοφόροι τους, δεν έχω καμία αμφιβολία ότι εντός της κυβέρνησης υπάρχουν Υπουργοί που σκέπτονται ότι όσοι δραστηριοποιούνται στον τουρισμό δεν είναι ψηφοφόροι τους. Οπότε φορτώνουν με φορολογικά βάρη τον τουρισμό και στοχοποιούν τα νησιά ως κύρια αιτία της φοροδιαφυγής.\nΣτην πραγματικότητα, οι υπέρμετρες φορολογικές επιβαρύνσεις στον τουρισμό θα οδηγήσουν σε συρρίκνωση της τοπικής οικονομίας και κυρίως της απασχόλησης. Θα μειωθούν οι θέσεις εργασίας, θα κλείσουν επιχειρήσεις και θα μειωθούν τα δημόσια έσοδα. Αυτή είναι η αλήθεια και η πραγματικότητα.\nΜεταναστευτικό – προσφυγικό ζήτημα. Πως θεωρείτε ότι μπορεί να δοθεί μια ουσιαστική λύση;\nΗ κυβέρνηση έπρεπε να επιμείνει σε 4 μείζονος σημασίας ζητήματα:\nΝα υπάρξει αναλογική κατανομή των προσφύγων σε όλες τις χώρες της Ευρωπαϊκής Ένωσης ανάλογα με τον πληθυσμό, το ΑΕΠ και τους οικονομικούς δείκτες.\nΝα θεσμοθετηθεί ενιαίος μηχανισμός ασύλου αλλά και κέντρα σε τρίτες χώρες προκειμένου να γίνεται εκεί η καταγραφή και να ταξιδεύουν νόμιμα οι πρόσφυγες, χωρίς να κινδυνεύουν.\nΝα δημιουργηθεί Ευρωπαϊκή Task Force για τη φρούρηση των θαλάσσιων συνόρων, αλλά και να υπάρξει επαναπροώθηση για όσους εισέρχονται παράνομα σε ευρωπαϊκό έδαφος και δεν έχουν την ιδιότητα του πρόσφυγα. Δεν είναι όλοι πρόσφυγες όσοι έρχονται. Αυτό είναι μύθος.\nΝα υποχρεωθεί η Τουρκία να σεβαστεί το Διεθνές Δίκαιο και να εφαρμόσει τις συμφωνίες επανεισδοχής παράνομων μεταναστών και να σταματήσει να χρησιμοποιεί το μεταναστευτικό ως μέσο πίεσης στην Ευρώπη και κυρίως στην Ελλάδα.\nΔυστυχώς, κα. Κυπραίου, η κυβέρνηση αγνόησε και τα 4 αυτά κορυφαία ζητήματα. Δέσμια των ιδεοληψιών της αλλά και συμφωνιών που έχουν γίνει κάτω από το τραπέζι, μετατρέπει την Ελλάδα σε αποθήκη ψυχών.\nΜαίρη Καμπουροπούλου: η αρχόντισσα της Λίνδου, της Τζίνας Δαβιλά H Yoleni’s φέρνει τα πρώτα ελληνικά μπακάλικα στις ΗΠΑ!


Κανείς δεν είναι απόλυτα σίγουρος για την προέλευση του εθίμου. Ωστόσο, οι περισσότεροι υποστηρίζουν ότι οι ναυτικοί της περιοχής είχαν δει κάτι αντίστοιχο σε κάποια ασιατική χώρα και αποφάσισαν να μεταφέρουν το έθιμο αυτό στον τόπο τους.\nΗ βασική ιδέα είναι η ακόλουθη: Οι πέντε ενορίες του χωριού συναγωνίζονται για το ποια θα πετάξει τα περισσότερα αερόστατα. Όλα αρχίζουν μετά τους πρώτους Χαιρετισμούς όταν μικροί και μεγάλοι επιδίδονται σε μια προετοιμασία που διαρκεί έξι εβδομάδες, μέχρι το Σάββατο του Λαζάρου. Μετά το πέρας της κάθε λειτουργίας, τα παιδιά του χωριού βγάζουν το δίσκο τους και προσπαθούν να μαζέψουν όσα περισσότερα χρήματα μπορούν, προκειμένου η ενορία τους να φτιάξει τα περισσότερα αερόστατα. Υπολογίζεται ότι κάθε χρόνο 500 με 600 χρωματιστά αερόστατα κατακλύζουν τον πελοποννησιακό ουρανό, αριθμός που αντιστοιχεί περίπου σε ένα αερόστατο ανά σπίτι.\nΤο βράδυ της Ανάστασης, ντόπιοι και ταξιδιώτες συγκεντρώνονται από νωρίς στην κεντρική πλατεία και αναμένουν το Χριστός Ανέστη. Μόλις αυτό ακουστεί, οι άντρες του χωριού ανάβουν τα ποτισμένα με λάδι και πετρέλαιο πανιά, τις λεγόμενες «κολλημάρες», που βρίσκονται στη βάση των αερόστατων. Τα πολύχρωμα αερόστατα απογειώνονται απότομα και στη συνέχεια πετούν νωχελικά για 30 με 40 λεπτά, ενώ όλο το χωριό φωτίζεται από τα βαρελότα και τα δυναμιτάκια. Μάλιστα, η παράδοση αναφέρει πως όποιες και αν είναι οι καιρικές συνθήκες που επικρατούν, τη στιγμή που τα αερόστατα αφήνονται στον ουρανό μια γλυκιά νηνεμία κυριαρχεί και ένα ελαφρύ δυτικό αεράκι δίνει την ώθηση που χρειάζονται για να ταξιδέψουν μακριά μέχρι τα αστέρια.\nΦτιάξτε το δικό σας αερόστατο!\n• 16 χρωματιστές κόλλες λεπτό χαρτί, διαστάσεων 50x70 (ρυζόχαρτο, ζελατίνα κ.ά.)\n• ένα λεπτό καλάμι\nΤοποθετήστε στο πάτωμα τις 8 χρωματιστές κόλλες και κολλήστε τες με την αλευρόκολλα ανά δύο. Στη συνέχεια ενώστε τες όλες μαζί έτσι ώστε να φτιάξετε ένα ορθογώνιο που θα αποτελείται από 2 κόλλες σε πλάτος και 4 σε μήκος. Επαναλάβετε τη διαδικασία και για τις άλλες 8. Κολλήστε τα δύο ορθογώνια μεταξύ τους με σκοπό να δημιουργήσετε ένα κύλινδρο. Κόψτε με το ψαλίδι τις άκρες της μίας πλευράς του κυλίνδρου και κολλήστε τες με την αλευρόκολλα έτσι ώστε να κλείσει αεροστεγώς δημιουργώντας ένα θόλο. Στην άλλη πλευρά του, ράψτε κυκλικά ένα λεπτό καλάμι πάχους 1 εκ. για να φτιάξετε ένα σταθερό άνοιγμα, σαν μια στεφάνη. Με το σύρμα σχηματίστε ένα σταυρό στο στεφάνι του καλαμιού και στο κέντρο του εφαρμόστε με ένα γάντζο το βουτηγμένο στο λάδι και στο πετρέλαιο πανί, τη λεγόμενη «κολλημάρα».\nΤο αερόστατό σας είναι έτοιμο! Ανάψτε την κολλημάρα και και δείτε το να απογειώνεται!


Η Μεγαλοπρέπεια του Ουράνιου Θρόνου του Ιεχωβά — ΔΙΑΔΙΚΤΥΑΚΗ ΒΙΒΛΙΟΘΗΚΗ της Σκοπιάς\nre κεφ. 14 σ. 74-82\nΗ Λαμπρή Παρουσία του Ιεχωβά\nΠροσδιορισμός της Ταυτότητας των 24 Πρεσβυτέρων\nΑστραπές, Φωνές και Βροντές\nΛυχνάρια με Φωτιά και μια Γυάλινη Θάλασσα\nΚοιτάξτε—«Τέσσερα Ζωντανά Πλάσματα»!\nΑντηχούν Αίνοι Προς τον Ιεχωβά\nΌραμα 2—Αποκάλυψη 4:1–5:14\nΘέμα: Συμβάντα μπροστά στο θρόνο της κρίσης του Θεού τα οποία εμπνέουν δέος\nΧρόνος εκπλήρωσης: Αυτό το όραμα παρουσιάζει γεγονότα που λαβαίνουν χώρα από το 1914 μέχρι το τέλος της Χιλιετίας και μετά, όταν κάθε πλάσμα που είναι στον ουρανό και πάνω στη γη θα αινεί τον Ιεχωβά.—Αποκάλυψη 5:13\n1. Γιατί πρέπει να ενδιαφερόμαστε ζωηρά για τα οράματα που μοιράζεται μαζί μας ο Ιωάννης;\nΟ ΙΩΑΝΝΗΣ αρχίζει να μοιράζεται μαζί μας και άλλα οράματα που συγκλονίζουν την ψυχή. Μέσω έμπνευσης εξακολουθεί να βρίσκεται στην ημέρα του Κυρίου. Επομένως, αυτά που περιγράφει έχουν βαθιά σημασία για εμάς που όντως ζούμε σε αυτή την ημέρα. Μέσω αυτών των οραμάτων, ο Ιεχωβά παραμερίζει το πέπλο που καθιστούσε αόρατες τις ουράνιες πραγματικότητες και μας δείχνει τη δική του άποψη για τις κρίσεις του που θα εκτελεστούν στη γη. Επιπλέον, είτε έχουμε ουράνια είτε επίγεια ελπίδα, αυτές οι αποκαλύψεις μάς βοηθούν να δούμε τη δική μας θέση στο σκοπό του Ιεχωβά. Συνεπώς, όλοι μας πρέπει να συνεχίσουμε να ενδιαφερόμαστε ζωηρά για τα λεγόμενα του Ιωάννη: «Ευτυχισμένος είναι αυτός που διαβάζει μεγαλόφωνα και εκείνοι που ακούν τα λόγια αυτής της προφητείας και τηρούν όσα είναι γραμμένα σε αυτήν».—Αποκάλυψη 1:3.\n2. Ποια εμπειρία έχει τώρα ο Ιωάννης;\n2 Τα όσα βλέπει κατόπιν ο Ιωάννης ξεπερνούν οτιδήποτε έχει παρουσιαστεί με βίντεο στο σύγχρονο άνθρωπο! Ο απόστολος γράφει: «Έπειτα από αυτά, είδα μια ανοιγμένη πόρτα στον ουρανό, και η πρώτη φωνή που άκουσα ήταν σαν από σάλπιγγα που μιλούσε μαζί μου, λέγοντας: “Ανέβα εδώ, και θα σου δείξω αυτά που πρέπει να γίνουν”». (Αποκάλυψη 4:1) Ο Ιωάννης εισχωρεί μέσω οράματος στους αόρατους ουρανούς της παρουσίας του Ιεχωβά, οι οποίοι βρίσκονται πολύ ψηλότερα από το έξω διάστημα που εξερευνούν οι αστροναύτες, μάλιστα πιο πάνω από τους γαλαξίες του υλικού σύμπαντος. Ο Ιωάννης, σαν να μπαίνει μέσα από μια ανοιγμένη πόρτα, προσκαλείται να χορτάσει τα μάτια του με το συναρπαστικό πανόραμα των απώτατων πνευματικών ουρανών όπου είναι ενθρονισμένος ο ίδιος ο Ιεχωβά. (Ψαλμός 11:4· Ησαΐας 66:1) Τι θαυμάσιο προνόμιο!\n3. Τι μας θυμίζει η φωνή που είναι «σαν από σάλπιγγα», και ποιος είναι αναμφίβολα η Πηγή της;\n3 Η Γραφή δεν προσδιορίζει την ταυτότητα αυτής της “πρώτης φωνής”. Σαν τη δυνατή φωνή του Ιησού που ακούστηκε νωρίτερα, αυτή εδώ η φωνή έχει ήχο επιτακτικό, όμοιο με της σάλπιγγας. (Αποκάλυψη 1:10, 11) Μας θυμίζει το διαπεραστικό σάλπισμα που ανήγγειλε την παρουσία του Ιεχωβά στο Όρος Σινά. (Έξοδος 19:18-20) Αναμφίβολα, ο Ιεχωβά είναι η μεγαλειώδης Πηγή της πρόσκλησης. (Αποκάλυψη 1:1) Αυτός έχει ανοίξει την πόρτα ώστε να μπορέσει ο Ιωάννης, μέσω οράματος, να μπει στον αγιότερο τόπο ολόκληρης της απέραντης επικράτειας της κυριαρχίας του Ιεχωβά.\n4. (α) Ποια σημασία έχει το όραμα του Ιωάννη για τους χρισμένους Χριστιανούς; (β) Ποια σημασία έχει το όραμα για εκείνους που έχουν την ελπίδα να ζήσουν για πάντα στη γη;\n4 Τι βλέπει ο Ιωάννης; Ακούστε, καθώς μας αφηγείται τώρα τη μεγαλειώδη εμπειρία του: «Έπειτα από αυτά, βρέθηκα αμέσως υπό την επίδραση του πνεύματος: και είδα έναν θρόνο να βρίσκεται στη θέση του στον ουρανό και κάποιον να κάθεται στο θρόνο». (Αποκάλυψη 4:2) Μέσα σε μια στιγμή, ο Ιωάννης μεταφέρεται πνευματικά από την ενεργό δύναμη του Θεού στον ίδιο το θρόνο του Ιεχωβά. Πόσο συναρπαστικό είναι αυτό για τον Ιωάννη! Εδώ λαβαίνει μια εκθαμβωτική πρόγευση των ουρανών στους οποίους ο ίδιος και άλλοι χρισμένοι Χριστιανοί έχουν «άφθαρτη και αμόλυντη και αμάραντη κληρονομιά» φυλαγμένη για αυτούς. (1 Πέτρου 1:3-5· Φιλιππησίους 3:20) Το όραμα του Ιωάννη έχει βαθιά σημασία και για εκείνους που έχουν την ελπίδα να ζήσουν για πάντα στη γη. Τους βοηθάει να κατανοήσουν τη δόξα της παρουσίας του Ιεχωβά και την ουράνια κυβερνητική δομή που χρησιμοποιεί ο Ιεχωβά για να κρίνει τα έθνη και κατόπιν για να κυβερνήσει τους ανθρώπους στη γη. Ο Ιεχωβά είναι πράγματι ο Θεός της έξοχης οργάνωσης!\n5. Ποια πραγματικότητα που συμβολιζόταν από το κάλυμμα της κιβωτού της διαθήκης βλέπει ο Ιωάννης;\n5 Πολλά από όσα βλέπει ο Ιωάννης εκεί πάνω στον ουρανό μοιάζουν με χαρακτηριστικά της σκηνής της μαρτυρίας στην έρημο. Αυτή η σκηνή είχε κατασκευαστεί περίπου 1.600 χρόνια νωρίτερα ως αγιαστήριο της αληθινής λατρείας για τους Ισραηλίτες. Στα Άγια των Αγίων εκείνης της σκηνής βρισκόταν η κιβωτός της διαθήκης, και ο ίδιος ο Ιεχωβά μιλούσε πάνω από το κάλυμμα εκείνης της Κιβωτού που ήταν φτιαγμένο από ατόφιο χρυσάφι. (Έξοδος 25:17-22· Εβραίους 9:5) Επομένως, το κάλυμμα της Κιβωτού αποτελούσε σύμβολο του θρόνου του Ιεχωβά. Ο Ιωάννης βλέπει τώρα την πραγματικότητα εκείνης της συμβολικής αναπαράστασης: τον ίδιο τον Υπέρτατο Κύριο Ιεχωβά να κάθεται με έξοχη μεγαλοπρέπεια στον υψηλό ουράνιο θρόνο του!\n6. Ποια εντύπωση μας μεταφέρει ο Ιωάννης για τον Ιεχωβά, και γιατί είναι κατάλληλο αυτό;\n6 Ανόμοια με προγενέστερους προφήτες που είδαν οράματα του θρόνου του Ιεχωβά, ο Ιωάννης δεν περιγράφει λεπτομερώς τον Άγιο που κάθεται σε αυτόν το θρόνο. (Ιεζεκιήλ 1:26, 27· Δανιήλ 7:9, 10) Αλλά ο Ιωάννης μάς μεταφέρει την εντύπωση που του άφησε ο Ενθρονισμένος με τα εξής λόγια: «Και αυτός που κάθεται είναι στην εμφάνιση όμοιος με πέτρα ίασπη και με πολύτιμη κοκκινόχρωμη πέτρα, και ολόγυρα από το θρόνο υπάρχει ένα ουράνιο τόξο όμοιο με σμαράγδι στην εμφάνιση». (Αποκάλυψη 4:3) Τι απαράμιλλη μεγαλοπρέπεια! Ο Ιωάννης βλέπει μια γαλήνια, εκθαμβωτική ομορφιά όμοια με τη θέα στιλπνών, ακτινοβόλων πολύτιμων λίθων. Πόσο εναρμονίζεται αυτό με την περιγραφή που δίνει για τον Ιεχωβά ο μαθητής Ιάκωβος, αποκαλώντας τον «Πατέρα των ουράνιων φώτων»! (Ιακώβου 1:17) Λίγο μετά τη συγγραφή της Αποκάλυψης, ο ίδιος ο Ιωάννης δήλωσε: «Ο Θεός είναι φως και δεν υπάρχει καθόλου σκοτάδι σε ενότητα με αυτόν». (1 Ιωάννη 1:5) Τι υπερένδοξη Προσωπικότητα είναι πράγματι ο Ιεχωβά!\n7. Τι μπορούμε να μάθουμε από το γεγονός ότι υπάρχει ένα ουράνιο τόξο γύρω από το θρόνο του Ιεχωβά;\n7 Προσέξτε ότι ο Ιωάννης βλέπει γύρω από το θρόνο ένα ουράνιο τόξο, το οποίο έχει σμαραγδοπράσινο χρώμα. Η λέξη ἶρις του πρωτότυπου ελληνικού κειμένου υπονοεί μια πλήρως κυκλική μορφή. Το ουράνιο τόξο αναφέρεται για πρώτη φορά στη Γραφή σε σχέση με τις ημέρες του Νώε. Όταν τα νερά του Κατακλυσμού υποχώρησαν, ο Ιεχωβά έκανε να εμφανιστεί στο σύννεφο ένα ουράνιο τόξο και εξήγησε τι συμβόλιζε αυτό με τα εξής λόγια: «Το ουράνιο τόξο μου δίνω μέσα στο σύννεφο, και αυτό θα χρησιμεύει ως σημείο της διαθήκης ανάμεσα σε εμένα και στη γη. Και εγώ ασφαλώς θα θυμάμαι τη διαθήκη μου η οποία είναι ανάμεσα σε εμένα και σε εσάς και σε κάθε ζωντανή ψυχή από κάθε σάρκα· και ποτέ πια δεν θα γίνουν τα νερά κατακλυσμός για να καταστρέψουν κάθε σάρκα». (Γένεση 9:13, 15) Τι θα υπενθύμιζε, λοιπόν, στον Ιωάννη το ουράνιο όραμα; Το ουράνιο τόξο που είδε πρέπει να του υπενθύμισε την ανάγκη για μια ειρηνική σχέση με τον Ιεχωβά, σαν αυτήν που απολαμβάνει σήμερα η τάξη του Ιωάννη. Επίσης θα του εντύπωνε στη διάνοια τη γαλήνη και την ηρεμία της παρουσίας του Ιεχωβά, γαλήνη που θα επεκταθεί σε όλους τους υπάκουους ανθρώπους όταν ο Ιεχωβά θα απλώσει τη σκηνή του πάνω στην ανθρωπότητα στην κοινωνία της νέας γης.—Ψαλμός 119:165· Φιλιππησίους 4:7· Αποκάλυψη 21:1-4.\n8. Ποιους βλέπει ο Ιωάννης ολόγυρα από το θρόνο, και ποιους αντιπροσωπεύουν αυτοί;\n8 Ο Ιωάννης γνώριζε ότι στην αρχαία σκηνή της μαρτυρίας διορίζονταν να υπηρετούν ιερείς. Γι’ αυτό, ίσως ένιωσε έκπληξη όταν είδε αυτό που περιγράφει κατόπιν: «Και ολόγυρα από το θρόνο υπάρχουν είκοσι τέσσερις θρόνοι, και σε αυτούς τους θρόνους είδα να κάθονται είκοσι τέσσερις πρεσβύτεροι ντυμένοι με λευκά εξωτερικά ενδύματα, και πάνω στα κεφάλια τους χρυσά στέμματα». (Αποκάλυψη 4:4) Ναι, αντί για ιερείς, υπάρχουν 24 πρεσβύτεροι, ενθρονισμένοι και εστεμμένοι σαν βασιλιάδες. Ποιοι είναι αυτοί οι πρεσβύτεροι; Δεν είναι άλλοι από τους χρισμένους της Χριστιανικής εκκλησίας, οι οποίοι έχουν αναστηθεί και έχουν καταλάβει την ουράνια θέση που τους υποσχέθηκε ο Ιεχωβά. Πώς το γνωρίζουμε αυτό;\n9, 10. Πώς γνωρίζουμε ότι οι 24 πρεσβύτεροι αντιπροσωπεύουν τη χρισμένη Χριστιανική εκκλησία στην ένδοξη ουράνια θέση της;\n9 Κατ’ αρχάς, αυτοί φορούν στέμματα. Η Αγία Γραφή λέει ότι οι χρισμένοι Χριστιανοί κερδίζουν “άφθαρτο στεφάνι”, ή αλλιώς στέμμα, και αποκτούν ατελεύτητη ζωή—αθανασία. (1 Κορινθίους 9:25· 15:53, 54) Αλλά εφόσον αυτοί οι 24 πρεσβύτεροι κάθονται σε θρόνους, τα χρυσά στέμματα που αναφέρονται εδώ αντιπροσωπεύουν βασιλική εξουσία. (Παράβαλε Αποκάλυψη 6:2· 14:14.) Αυτό υποστηρίζει το συμπέρασμα ότι οι 24 πρεσβύτεροι εξεικονίζουν τους χρισμένους ακολούθους του Ιησού στην ουράνια θέση τους, επειδή ο Ιησούς έκανε διαθήκη μαζί τους για να καθήσουν σε θρόνους στη Βασιλεία του. (Λουκάς 22:28-30) Μόνο ο Ιησούς και αυτοί οι 24 πρεσβύτεροι—ούτε καν οι άγγελοι—περιγράφονται να βασιλεύουν στον ουρανό στην παρουσία του Ιεχωβά.\n10 Αυτό εναρμονίζεται με την υπόσχεση που έδωσε ο Ιησούς στην εκκλησία της Λαοδίκειας: «Σε εκείνον που νικάει θα επιτρέψω να καθήσει μαζί μου στο θρόνο μου». (Αποκάλυψη 3:21) Αλλά ο ουράνιος διορισμός των 24 πρεσβυτέρων δεν περιορίζεται στη διακυβέρνηση. Στον πρόλογο του βιβλίου της Αποκάλυψης, ο Ιωάννης είπε για τον Ιησού: «Μας έκανε να είμαστε βασιλεία, ιερείς στον Θεό και Πατέρα του». (Αποκάλυψη 1:5, 6) Αυτοί είναι και βασιλιάδες και ιερείς. «Θα είναι ιερείς του Θεού και του Χριστού και θα βασιλέψουν μαζί του τα χίλια χρόνια».—Αποκάλυψη 20:6.\n11. Γιατί είναι κατάλληλο που ο αριθμός των πρεσβυτέρων είναι 24, και τι υποδηλώνει αυτός ο αριθμός;\n11 Ποια είναι η σημασία του αριθμού 24, εφόσον ο Ιωάννης βλέπει 24 πρεσβυτέρους γύρω από το θρόνο; Από πολλές απόψεις, αυτοί είχαν προσκιαστεί από τους πιστούς ιερείς του αρχαίου Ισραήλ. Ο απόστολος Πέτρος έγραψε στους χρισμένους Χριστιανούς: «Εσείς είστε “εκλεγμένο γένος, βασιλικό ιερατείο, άγιο έθνος, λαός για ειδική ιδιοκτησία”». (1 Πέτρου 2:9) Είναι ενδιαφέρον ότι το αρχαίο Ιουδαϊκό ιερατείο ήταν χωρισμένο σε 24 υποδιαιρέσεις. Στην κάθε υποδιαίρεση είχαν ανατεθεί οι δικές της εβδομάδες μέσα στο έτος στη διάρκεια των οποίων θα υπηρετούσε ενώπιον του Ιεχωβά, και έτσι αποδιδόταν ιερή υπηρεσία χωρίς διακοπή. (1 Χρονικών 24:5-19) Είναι, λοιπόν, κατάλληλο που εμφανίζονται 24 πρεσβύτεροι στο όραμα του Ιωάννη σχετικά με το ουράνιο ιερατείο, επειδή αυτό το ιερατείο υπηρετεί τον Ιεχωβά συνεχώς, χωρίς διακοπή. Όταν συμπληρωθεί, θα υπάρχουν 24 υποδιαιρέσεις, καθεμιά από τις οποίες θα αποτελείται από 6.000 νικητές, επειδή τα εδάφια Αποκάλυψη 14:1-4 μας λένε ότι οι 144.000 (24 x 6.000) «αγοράστηκαν ανάμεσα από την ανθρωπότητα» για να στέκονται στο ουράνιο Όρος Σιών μαζί με το Αρνί, τον Ιησού Χριστό. Αφού ο αριθμός 12 υποδηλώνει μια θεϊκά ισορροπημένη οργάνωση, ο αριθμός 24 διπλασιάζει—δηλαδή ενισχύει—αυτή τη διευθέτηση.\n12. Τι βλέπει και τι ακούει κατόπιν ο Ιωάννης, και τι μας θυμίζουν οι “αστραπές και οι φωνές και οι βροντές”;\n12 Τι βλέπει και τι ακούει κατόπιν ο Ιωάννης; «Και από το θρόνο βγαίνουν αστραπές και φωνές και βροντές». (Αποκάλυψη 4:5α) Πόσο έντονα μας θυμίζει αυτό άλλες εκδηλώσεις της ουράνιας δύναμης του Ιεχωβά οι οποίες προκαλούν δέος! Για παράδειγμα, όταν ο Ιεχωβά «κατέβηκε» στο Όρος Σινά, ο Μωυσής ανέφερε: «Την τρίτη ημέρα, όταν έγινε πρωί, άρχισαν να γίνονται βροντές και αστραπές και εμφανίστηκε ένα βαρύ σύννεφο πάνω στο βουνό και ακούστηκε ένας πολύ δυνατός ήχος κέρατος. . . . Καθώς ο ήχος του κέρατος γινόταν ολοένα και πιο δυνατός, ο Μωυσής μιλούσε και ο αληθινός Θεός του απαντούσε με φωνή».—Έξοδος 19:16-19.\n13. Τι εξεικονίζουν οι αστραπές που εξέρχονται από το θρόνο του Ιεχωβά;\n13 Στη διάρκεια της ημέρας του Κυρίου, ο Ιεχωβά φανερώνει τη δύναμη και την παρουσία του με ανυπέρβλητο τρόπο. Αυτό δεν το κάνει με κατά γράμμα αστραπές, γιατί ο Ιωάννης βλέπει σημεία. Τι αντιπροσωπεύουν, λοιπόν, οι αστραπές; Οι εκλάμψεις των αστραπών μπορούν να φωτίσουν, αλλά μπορούν και να θανατώσουν κάποιον. Επομένως, αυτές οι αστραπές που εξέρχονται από το θρόνο του Ιεχωβά εξεικονίζουν κατάλληλα τις εκλάμψεις της διαφώτισης που εκείνος παρέχει συνεχώς στο λαό του και, κάτι ακόμα πιο σημαντικό, τα πύρινα αγγέλματα κρίσης του.—Παράβαλε Ψαλμός 18:14· 144:5, 6· Ματθαίος 4:14-17· 24:27.\n14. Πώς έχουν ηχήσει φωνές σήμερα;\n14 Τι θα πούμε για τις φωνές; Όταν ο Ιεχωβά κατέβηκε στο Όρος Σινά, μια φωνή μιλούσε στον Μωυσή. (Έξοδος 19:19) Φωνές από τον ουρανό εξήγγειλαν πολλές από τις εντολές και τις διακηρύξεις που υπάρχουν στο βιβλίο της Αποκάλυψης. (Αποκάλυψη 4:1· 10:4, 8· 11:12· 12:10· 14:13· 16:1, 17· 18:4· 19:5· 21:3) Σήμερα, ο Ιεχωβά έχει επίσης εξαγγείλει εντολές και διακηρύξεις στο λαό του, φωτίζοντας την κατανόησή τους για τις προφητείες και τις αρχές της Γραφής. Επανειλημμένα έχουν αποκαλυφτεί διαφωτιστικές πληροφορίες σε διεθνείς συνελεύσεις, και αυτές οι Βιβλικές αλήθειες έχουν κατόπιν διακηρυχτεί παγκόσμια. Ο απόστολος Παύλος είπε σχετικά με τους πιστούς κήρυκες των καλών νέων: «Στην πραγματικότητα, “σε όλη τη γη έφτασε ο ήχος τους και ως τα πέρατα της κατοικημένης γης τα λόγια τους”».—Ρωμαίους 10:18.\n15. Ποιες βροντές έχουν βγει από το θρόνο στη διάρκεια αυτού του τμήματος της ημέρας του Κυρίου;\n15 Συνήθως μετά τις αστραπές ακολουθούν οι βροντές. Ο Δαβίδ αναφέρθηκε στις κατά γράμμα βροντές ως τη «φωνή του Ιεχωβά». (Ψαλμός 29:3, 4) Όταν ο Ιεχωβά πολέμησε υπέρ του Δαβίδ εναντίον των εχθρών του, λέχθηκε ότι Εκείνος βρόντησε. (2 Σαμουήλ 22:14· Ψαλμός 18:13) Ο Ελιού είπε στον Ιώβ ότι η φωνή του Ιεχωβά ηχεί σαν βροντή, καθώς Αυτός κάνει «μεγαλουργήματα που δεν μπορούμε να γνωρίσουμε». (Ιώβ 37:4, 5) Στη διάρκεια αυτού του τμήματος της ημέρας του Κυρίου, ο Ιεχωβά έχει “βροντήσει”, προειδοποιώντας για τις μεγάλες πράξεις που θα επιτελέσει εναντίον των εχθρών του. Αυτές οι συμβολικές βροντές έχουν αντηχήσει επανειλημμένα σε όλη τη γη. Είστε ευτυχισμένοι αν έχετε δώσει προσοχή σε αυτές τις βροντερές διακηρύξεις και αν κάνετε σοφή χρήση της γλώσσας σας συμβάλλοντας στην έντασή τους!—Ησαΐας 50:4, 5· 61:1, 2.\n16. Τι αντιπροσωπεύουν τα «εφτά λυχνάρια με φωτιά»;\n16 Τι βλέπει κατόπιν ο Ιωάννης; Τα εξής: «Και υπάρχουν εφτά λυχνάρια με φωτιά που καίνε μπροστά στο θρόνο, και αυτά σημαίνουν τα εφτά πνεύματα του Θεού. Και μπροστά στο θρόνο υπάρχει κάτι σαν γυάλινη θάλασσα όμοια με κρύσταλλο». (Αποκάλυψη 4:5β, 6α) Ο ίδιος ο Ιωάννης μάς λέει τι αντιπροσωπεύουν τα εφτά λυχνάρια: «Αυτά σημαίνουν τα εφτά πνεύματα του Θεού». Ο αριθμός εφτά συμβολίζει θεϊκή πληρότητα, οπότε τα εφτά λυχνάρια πρέπει να αντιπροσωπεύουν την πληρότητα της διαφωτιστικής δύναμης του αγίου πνεύματος. Πόσο ευγνώμων είναι σήμερα η τάξη του Ιωάννη για το ότι της είναι εμπιστευμένη αυτή η διαφώτιση, μαζί με την ευθύνη να τη μεταδώσει στους πνευματικά πεινασμένους λαούς της γης! Πόσο χαιρόμαστε που κάθε χρόνο εκατοντάδες εκατομμύρια αντίτυπα του περιοδικού Η Σκοπιά συνεχίζουν να εκπέμπουν αυτό το φως σε περίπου 150 γλώσσες!—Ψαλμός 43:3.\n17. Τι συμβολίζει η “όμοια με κρύσταλλο γυάλινη θάλασσα”;\n17 Ο Ιωάννης βλέπει επίσης μια «γυάλινη θάλασσα όμοια με κρύσταλλο». Τι μπορεί να συμβολίζει αυτή σε σχέση με εκείνους που προσκαλούνται στις ουράνιες αυλές του Ιεχωβά; Ο Παύλος μίλησε για τον τρόπο με τον οποίο ο Ιησούς αγίασε την εκκλησία, «καθαρίζοντάς την με το λουτρό του νερού μέσω του λόγου». (Εφεσίους 5:26) Ο Ιησούς είπε στους μαθητές του πριν από το θάνατό του: «Εσείς είστε ήδη καθαροί χάρη στο λόγο που σας έχω πει». (Ιωάννης 15:3) Συνεπώς, αυτή η όμοια με κρύσταλλο γυάλινη θάλασσα πρέπει να αντιπροσωπεύει τον καταγραμμένο Λόγο του Θεού που έχει τη δυνατότητα να καθαρίζει. Τα μέλη του βασιλικού ιερατείου που εισέρχονται στην παρουσία του Ιεχωβά πρέπει να έχουν καθαριστεί πλήρως από το Λόγο του.\n18. Τι βλέπει ο Ιωάννης στο μέσο του θρόνου και γύρω από αυτόν;\n18 Τώρα ο Ιωάννης παρατηρεί ένα άλλο χαρακτηριστικό: «Και στο μέσο του θρόνου και γύρω από το θρόνο υπάρχουν τέσσερα ζωντανά πλάσματα που είναι γεμάτα μάτια μπροστά και πίσω».—Αποκάλυψη 4:6β.\n19. Τι εξεικονίζουν τα τέσσερα ζωντανά πλάσματα, και πώς το γνωρίζουμε αυτό;\n19 Τι εξεικονίζουν αυτά τα πλάσματα; Ένα όραμα κάποιου άλλου προφήτη, του Ιεζεκιήλ, μας βοηθάει να βρούμε την απάντηση. Ο Ιεζεκιήλ είδε τον Ιεχωβά ενθρονισμένο σε ένα ουράνιο άρμα, το οποίο συνοδευόταν από ζωντανά πλάσματα που είχαν χαρακτηριστικά όμοια με εκείνα τα οποία περιγράφει ο Ιωάννης. (Ιεζεκιήλ 1:5-11, 22-28) Αργότερα, ο Ιεζεκιήλ είδε και πάλι αυτόν το θρόνο που έμοιαζε με άρμα να συνοδεύεται από τα ζωντανά πλάσματα. Αυτή τη φορά, όμως, αναφέρθηκε στα ζωντανά πλάσματα ως χερουβείμ. (Ιεζεκιήλ 10:9-15) Τα τέσσερα ζωντανά πλάσματα που βλέπει ο Ιωάννης πρέπει να αντιπροσωπεύουν τα πολυάριθμα χερουβείμ του Θεού—πλάσματα με υψηλή θέση στην πνευματική Του οργάνωση. Ο Ιωάννης δεν θα θεώρησε ασυνήθιστο να δει χερουβείμ τόσο κοντά στον ίδιο τον Ιεχωβά, αφού στην αρχαία διευθέτηση της σκηνής, πάνω στο κάλυμμα της κιβωτού της διαθήκης η οποία αντιπροσώπευε το θρόνο του Ιεχωβά, υπήρχαν δύο χρυσά χερουβείμ. Ανάμεσα από αυτά τα χερουβείμ, η φωνή του Ιεχωβά έδινε εντολές στο έθνος.—Έξοδος 25:22· Ψαλμός 80:1.\n20. Με ποια έννοια μπορεί να λεχθεί ότι τα τέσσερα ζωντανά πλάσματα βρίσκονται «στο μέσο του θρόνου και γύρω από το θρόνο»;\n20 Αυτά τα τέσσερα ζωντανά πλάσματα βρίσκονται «στο μέσο του θρόνου και γύρω από το θρόνο». Τι ακριβώς σημαίνει αυτό; Μπορεί να σημαίνει ότι είναι τοποθετημένα γύρω από το θρόνο με τέτοιον τρόπο ώστε να στέκεται ένα στο μέσο κάθε πλευράς. Γι’ αυτό, οι μεταφραστές της Σημερινής Αγγλικής Μετάφρασης (Today’s English Version) παρέφρασαν την έκφραση του πρωτότυπου ελληνικού κειμένου ως εξής: «γύρω από το θρόνο σε καθεμιά από τις πλευρές του». Σύμφωνα με άλλη εκδοχή, αυτή η έκφραση θα μπορούσε να σημαίνει ότι τα τέσσερα ζωντανά πλάσματα βρίσκονται στο κεντρικό σημείο του ουρανού όπου είναι ο θρόνος. Πιθανώς γι’ αυτόν το λόγο Η Βίβλος της Ιερουσαλήμ (The Jerusalem Bible) αποδίδει τη συγκεκριμένη φράση ως εξής: «στο κέντρο, διαταγμένα γύρω από το θρόνο». Το σημαντικό είναι ότι τα χερουβείμ βρίσκονται πολύ κοντά στο θρόνο του Ιεχωβά, παρόμοια με τα χερουβείμ που είδε ο Ιεζεκιήλ σε κάθε γωνία του οργανωτικού άρματος του Ιεχωβά. (Ιεζεκιήλ 1:15-22) Όλα αυτά εναρμονίζονται με τα λόγια του εδαφίου Ψαλμός 99:1: «Ο Ιεχωβά έχει γίνει βασιλιάς. . . . Κάθεται πάνω στα χερουβείμ».\n21, 22. (α) Πώς περιγράφει ο Ιωάννης τα τέσσερα ζωντανά πλάσματα; (β) Τι αντιπροσωπεύει η όψη καθενός από τα τέσσερα ζωντανά πλάσματα;\n21 Ο Ιωάννης συνεχίζει: «Και το πρώτο ζωντανό πλάσμα είναι όμοιο με λιοντάρι, και το δεύτερο ζωντανό πλάσμα είναι όμοιο με νεαρό ταύρο, και το τρίτο ζωντανό πλάσμα έχει πρόσωπο όμοιο με ανθρώπου, και το τέταρτο ζωντανό πλάσμα είναι όμοιο με αετό που πετάει». (Αποκάλυψη 4:7) Γιατί έχουν αυτά τα τέσσερα ζωντανά πλάσματα τόσο διαφορετική όψη το ένα από το άλλο; Προφανώς, αυτά τα ξεχωριστά ζωντανά πλάσματα τονίζουν συγκεκριμένες θεϊκές ιδιότητες. Πρώτο είναι το λιοντάρι. Το λιοντάρι χρησιμοποιείται στη Γραφή ως σύμβολο θάρρους, ιδιαίτερα όσον αφορά την επιδίωξη κρίσης και δικαιοσύνης. (2 Σαμουήλ 17:10· Παροιμίες 28:1) Επομένως, το λιοντάρι κάλλιστα αντιπροσωπεύει τη θεϊκή ιδιότητα της θαρραλέας δικαιοσύνης. (Δευτερονόμιο 32:4· Ψαλμός 89:14) Το δεύτερο ζωντανό πλάσμα μοιάζει με νεαρό ταύρο. Ποια ιδιότητα φέρνει στο νου σας ένας ταύρος; Για τους Ισραηλίτες ο ταύρος αποτελούσε πολύτιμο απόκτημα λόγω της δύναμής του. (Παροιμίες 14:4· βλέπε επίσης Ιώβ 39:9-11.) Συνεπώς, ο νεαρός ταύρος αντιπροσωπεύει τη δύναμη, τη δυναμική ενέργεια που προμηθεύει ο Ιεχωβά.—Ψαλμός 62:11· Ησαΐας 40:26.\n22 Το τρίτο ζωντανό πλάσμα έχει πρόσωπο όμοιο με ανθρώπου. Αυτό πρέπει να αντιπροσωπεύει τη θεοειδή αγάπη, επειδή στη γη μόνο ο άνθρωπος δημιουργήθηκε κατά την εικόνα του Θεού, με την ανυπέρβλητη ιδιότητα της αγάπης. (Γένεση 1:26-28· Ματθαίος 22:36-40· 1 Ιωάννη 4:8, 16) Αναμφίβολα, τα χερουβείμ εκδηλώνουν αυτή την ιδιότητα καθώς υπηρετούν γύρω από το θρόνο του Ιεχωβά. Τι θα πούμε τώρα για το τέταρτο ζωντανό πλάσμα; Είναι όμοιο στην όψη με αετό που πετάει. Ο ίδιος ο Ιεχωβά στρέφει την προσοχή στην οξεία όραση του αετού: «Πέρα μακριά βλέπουν διαρκώς τα μάτια του». (Ιώβ 39:29) Άρα λοιπόν, ο αετός συμβολίζει κατάλληλα την οξυδερκή σοφία. Ο Ιεχωβά είναι η Πηγή της σοφίας. Τα χερουβείμ του ασκούν θεϊκή σοφία καθώς υπακούν στις εντολές του.—Παροιμίες 2:6· Ιακώβου 3:17.\n23. Τι συμβολίζεται από το γεγονός ότι τα τέσσερα ζωντανά πλάσματα είναι «γεμάτα μάτια», και τι τονίζεται από το ότι έχουν τρία ζευγάρια φτερούγες;\n23 Ο Ιωάννης συνεχίζει την περιγραφή του: «Και όσο για τα τέσσερα ζωντανά πλάσματα, το καθένα τους έχει από έξι φτερούγες· ολόγυρα και από κάτω είναι γεμάτα μάτια. Και δεν έχουν ανάπαυση ημέρα και νύχτα καθώς λένε: “Άγιος, άγιος, άγιος είναι ο Ιεχωβά Θεός, ο Παντοδύναμος, αυτός που ήταν και που είναι και που έρχεται”». (Αποκάλυψη 4:8) Αυτή η πληρότητα ματιών υπονοεί πλήρη και οξυδερκή όραση. Τα τέσσερα ζωντανά πλάσματα χρησιμοποιούν αδιάκοπα αυτή την ικανότητα, εφόσον δεν έχουν ανάγκη ύπνου. Μιμούνται Εκείνον για τον οποίο είναι γραμμένο: «Τα μάτια του Ιεχωβά περιτρέχουν όλη τη γη για να δείξει την ισχύ του υπέρ εκείνων που έχουν την καρδιά πλήρη προς αυτόν». (2 Χρονικών 16:9) Επειδή έχουν τόσο πολλά μάτια, τα χερουβείμ μπορούν να βλέπουν παντού. Τίποτα δεν ξεφεύγει από την προσοχή τους. Κατά συνέπεια, είναι καλά εξαρτισμένα για να υπηρετούν τον Θεό στο έργο της κρίσης του. Σχετικά με αυτόν αναφέρεται: «Τα μάτια του Ιεχωβά είναι σε κάθε τόπο, παρατηρώντας κακούς και αγαθούς». (Παροιμίες 15:3) Και με τρία ζευγάρια φτερούγες—ο αριθμός τρία χρησιμοποιείται στη Γραφή για έμφαση—τα χερουβείμ μπορούν να κινηθούν με αστραπιαία ταχύτητα για να εξαγγείλουν και να εκτελέσουν τις κρίσεις του Ιεχωβά.\n24. Πώς αινούν τον Ιεχωβά τα χερουβείμ, και ποια είναι η σημασία αυτού του αίνου;\n24 Ακούστε! Τα χερουβείμ αποδίδουν στον Ιεχωβά μια μελωδική ωδή αίνου που συγκλονίζει την ψυχή: «Άγιος, άγιος, άγιος είναι ο Ιεχωβά Θεός, ο Παντοδύναμος, αυτός που ήταν και που είναι και που έρχεται». Και πάλι, ο αριθμός τρία δηλώνει έμφαση. Τα χερουβείμ επιβεβαιώνουν με ισχυρό τρόπο την αγιότητα του Ιεχωβά Θεού. Αυτός είναι η Πηγή και το ύψιστο Πρότυπο της αγιότητας. Είναι επίσης “ο Βασιλιάς της αιωνιότητας”, πάντοτε «το Άλφα και το Ωμέγα, ο πρώτος και ο τελευταίος, η αρχή και το τέλος». (1 Τιμόθεο 1:17· Αποκάλυψη 22:13) Τα χερουβείμ δεν κάνουν διαλείμματα καθώς διακηρύττουν τις απαράμιλλες ιδιότητες του Ιεχωβά ενώπιον όλης της δημιουργίας.\n25. Πώς ενώνονται τα ζωντανά πλάσματα και οι 24 πρεσβύτεροι στη λατρεία του Ιεχωβά;\n25 Οι ουρανοί των ουρανών δονούνται από τους αίνους προς τον Ιεχωβά! Η περιγραφή του Ιωάννη συνεχίζει: «Και όποτε τα ζωντανά πλάσματα δίνουν δόξα και τιμή και ευχαριστία σε Εκείνον που κάθεται στο θρόνο, Εκείνον που ζει στους αιώνες των αιώνων, οι είκοσι τέσσερις πρεσβύτεροι πέφτουν κάτω μπροστά σε Εκείνον που κάθεται στο θρόνο και λατρεύουν Εκείνον που ζει στους αιώνες των αιώνων, και ρίχνουν τα στέμματά τους μπροστά στο θρόνο, λέγοντας: “Άξιος είσαι, Ιεχωβά, ναι, ο Θεός μας, να λάβεις τη δόξα και την τιμή και τη δύναμη, επειδή εσύ δημιούργησες τα πάντα, και λόγω του θελήματός σου υπήρξαν και δημιουργήθηκαν”». (Αποκάλυψη 4:9-11) Σε όλες τις Γραφές, αυτή είναι μια από τις πιο μεγαλειώδεις διακηρύξεις σεβασμού προς τον Ιεχωβά, τον Θεό μας και Υπέρτατο Κύριό μας!\n26. Γιατί ρίχνουν οι 24 πρεσβύτεροι τα στέμματά τους μπροστά στον Ιεχωβά;\n26 Οι 24 πρεσβύτεροι έχουν την ίδια διανοητική στάση που εκδηλώνει και ο Ιησούς, και μάλιστα ρίχνουν τα στέμματά τους μπροστά στον Ιεχωβά. Δεν περνάει καν από το νου τους να εξυψώσουν τον εαυτό τους ενώπιον του Θεού. Αναγνωρίζουν ταπεινά ότι ο μοναδικός σκοπός για τον οποίο βασιλεύουν είναι για να φέρουν τιμή και δόξα σε αυτόν, όπως ακριβώς κάνει πάντα ο Ιησούς. (Φιλιππησίους 2:5, 6, 9-11) Υποτακτικά, αναγνωρίζουν την κατωτερότητά τους και ομολογούν ότι η εξουσία τους για διακυβέρνηση εξαρτάται από την κυριαρχία του Ιεχωβά. Επομένως, είναι σε ολόψυχη αρμονία με τα χερουβείμ και την υπόλοιπη πιστή δημιουργία στην απόδοση αίνου και δόξας στον Θεό ο οποίος δημιούργησε τα πάντα.—Ψαλμός 150:1-6.\n27, 28. (α) Πώς πρέπει να μας επηρεάζει η περιγραφή αυτού του οράματος του Ιωάννη; (β) Ποιες ερωτήσεις εγείρονται σχετικά με αυτά που βλέπει και ακούει κατόπιν ο Ιωάννης;\n27 Ποιος μπορεί να μείνει ασυγκίνητος μετά την ανάγνωση της αφήγησης του Ιωάννη σχετικά με αυτό το όραμα; Είναι ένα όραμα λαμπρό, μεγαλειώδες! Φανταστείτε πώς θα είναι η πραγματικότητα! Η ίδια η μεγαλοπρέπεια του Ιεχωβά πρέπει να εμψυχώσει όλους όσους έχουν καρδιά γεμάτη εκτίμηση ώστε να ενωθούν με τα τέσσερα ζωντανά πλάσματα και τους 24 πρεσβυτέρους στην απόδοση αίνου προς Αυτόν, τόσο μέσω προσευχής όσο και μέσω δημόσιας διακήρυξης του ονόματός Του. Αυτός είναι ο Θεός του οποίου μάρτυρες έχουν το προνόμιο να είναι οι Χριστιανοί σήμερα. (Ησαΐας 43:10) Θυμηθείτε ότι το όραμα του Ιωάννη εφαρμόζεται στην ημέρα του Κυρίου, στην οποία βρισκόμαστε τώρα. «Τα εφτά πνεύματα» είναι πάντοτε έτοιμα να μας κατευθύνουν και να μας ενισχύσουν. (Γαλάτες 5:16-18) Ο Λόγος του Θεού είναι σήμερα διαθέσιμος για να μας βοηθάει να είμαστε άγιοι καθώς υπηρετούμε έναν άγιο Θεό. (1 Πέτρου 1:14-16) Ασφαλώς χαιρόμαστε να διαβάζουμε μεγαλόφωνα τα λόγια αυτής της προφητείας. (Αποκάλυψη 1:3) Τι κίνητρο μας παρέχουν να είμαστε πιστοί στον Ιεχωβά και να μην επιτρέψουμε στον κόσμο να μας αποσπάσει από το να ψέλνουμε δραστήρια τους αίνους του!—1 Ιωάννη 2:15-17.\n28 Μέχρι στιγμής, ο Ιωάννης έχει περιγράψει αυτά που βλέπει όταν προσκαλείται να πλησιάσει μέσα από εκείνη την ανοιγμένη πόρτα στον ουρανό. Το πιο αξιοσημείωτο είναι ότι μας αναφέρει πως ο Ιεχωβά, μέσα σε όλη την εξοχότητα του μεγαλείου Του και της αξιοπρέπειάς Του, κάθεται στον ουράνιο θρόνο Του. Περιβάλλεται από την ισχυρότερη οργάνωση που υπάρχει—η οποία ακτινοβολεί από τη λαμπρότητα και την οσιότητά της. Το θεϊκό Δικαστήριο ήδη συνεδριάζει. (Δανιήλ 7:9, 10, 18) Το σκηνικό έχει στηθεί για να συμβεί κάτι ασυνήθιστο. Τι είναι αυτό, και πώς επηρεάζει εμάς σήμερα; Ας παρατηρήσουμε καθώς εκτυλίσσεται η σκηνή!\n[Ολοσέλιδη εικόνα στη σελίδα 75]\n[Ολοσέλιδη εικόνα στη σελίδα 78]


Η πανδημία συνεχίζει να την πλήττει την Μέση Ανατολή… | Defence-point.gr\ndpoint | 05/07/2020 10:24\nΗ Σαουδική Αραβία ανακοίνωσε 4.128 νέες μολύνσεις και 56 ακόμη θανάτους, αυξάνοντας τον συνολικό αριθμό επιβεβαιωμένων κρουσμάτων να φτάνει στο σουνιτικό βασίλειο σε 205.929 και τον αριθμό νεκρών σε 1.858. Εν τω μεταξύ, ο συνολικός αριθμός κρουσμάτων Covid-19 στην Τουρκία ανήλθε σε 204.610 μετά τον εντοπισμό χθες 1.154 νέων λοιμώξεων, δήλωσε χθες ο Τούρκος υπουργός Υγείας Φαχρετίν Κοτζά.\nΟ αριθμός των θανάτων από κορονοϊό στη χώρα αυξήθηκε σε 5.206 μετά από 20 νέους θανάτους τις προηγούμενες 24 ώρες, είπε. Ο Τούρκος υπουργός προειδοποίησε για μια άνοδο των νοσηλευόμενων με COVID-19 σε μονάδες εντατικής θεραπείας. Τα Ηνωμένα Αραβικά Εμιράτα ανακοίνωσαν το Σάββατο ότι τρεις ακόμη άνθρωποι έχασαν τη ζωή τους από την ασθένεια, αυξάνοντας τον αριθμό των νεκρών σε 321. Καταγράφηκαν 716 νέες λοιμώξεις, φτάνοντας τις 50.857.\nΧθες, η Χουργκάντα, το θέρετρο στην Ερυθρά Θάλασσα, υποδέχτηκε 899 ξένους τουρίστες σε πέντε πτήσεις που πραγματοποιήθηκαν με λήψη προληπτικών μέτρων, καθώς η χώρα επανέλαβε από την 1η Ιουλίου τις διεθνείς πτήσεις. Στο Κατάρ, εντοπίστηκαν 530 νέες μολύνσεις με σύνολο 99.183, εκ των οποίων 123 θανάτους.\nΤο Ιράκ ανακοίνωσε 2.334 νέα επιβεβαιωμένα κρούσματα (58.354 συνολικά). Η χώρα ανέφερε επίσης 106 επιπλέον θανάτους (2.368 σύνολο). Το Κουβέιτ ανέφερε 631 νέες μολύνσεις, (49.303 συνολικά), εκ των οποίων 365 θάνατοι. Το υπουργείο Υγείας του Ομάν ανακοίνωσε 1.177 νέα κρούσματα λοιμώξεων, αυξάνοντας τον συνολικό αριθμό των κρουσμάτων σε 45.106, συμπεριλαμβανομένων 203 θανάτων.\nTags: ΜΕΣΗ ΑΝΑΤΟΛΗ ΚΟΡΟΝΟΪΟΣ


Α1 Πόλο Ανδρών: Ξεκούραστη νίκη για Ολυμπιακό, πρώτη νίκη για ΑΕΚ στο πρωτάθλημα - Kingsport.gr\nΟ Ολυμπιακός επικράτησε εύκολα του Πανιωνίου, ενώ η ΑΕΚ πήρε την πρώτη της νίκη στην Α1 πόλο των ανδρών.\nΈνα ακόμα εύκολο απόγευμα είχε η ομάδα πόλο των ανδρών του Ολυμπιακού, στο πρωτάθλημα, αφού επικράτησε με 17-5 του Πανιωνίου, στο Εθνικό κολυμβητήριο του Πειραιά “Π. Καπαγέρωφ”.\nΤο ματς ήταν κλειστό στο πρώτο οκτάλεπτο με τους φιλοξενούμενους να μένουν κοντά στο σκορ. Η πρώτη περίοδος ολοκληρώθηκε με το σκορ στο 3-2 και στη συνέχεια οι παίκτες του Βαγγέλη Βλάχου έτρεξαν επί μέρους 14-3 στα επόμενα τρία οκτάλεπτα για να φτάσουν στο τελικό 17-5!\nΕίναι χαρακτηριστικό πως ο Ολυμπιακός κράτησε χωρίς γκολ τον Πανιώνιο στο τρίτο οκτάλεπτο. Πρώτος σκόρερ για τους νικητές ήταν ο Ίρβινγκ με τέσσερα γκολ, ενώ από τρία πέτυχαν οι Γενηδουνιάς και Χρυσοσπάθης.\nΤις εντυπωσιακές εμφανίσεις του συνέχισε το Περιστέρι το οποίο επικράτησε με 11-7 κόντρα στον ΑΝΟ Γλυφάδας και παρέμεινε στη δεύτερη θέση του βαθμολογικού πίνακα.\nΜεγάλο όπλο της ομάδας του Λούδη ήταν ξανά η άμυνα της η οποία περιόρισε σημαντικά τα επιθετικά όπλα των φιλοξενούμενων. Κλειδί στην εξέλιξη του ματς ήταν η τρίτη περίοδος στην οποία το Περιστέρι με τρία γκολ του Καρούντζου έτρεξε επί μέρους 4-1 για να ξεφύγει στο σκορ με τρία γκολ (7-4)\nΤην πρώτη της νίκης στην Α1 πόλο των ανδρών πανηγύρισε η ΑΕΚ η οποία επιβλήθηκε με 10-8 του ΝΟ Χανίων. Οι “κιτρινόμαυροι” παρουσίασαν ένα πολύ καλό πρόσωπο, δείγμα της συνεχούς ανοδικής τους πορείας και έφτασαν στην δίκαια στη νίκη.\nΟι βάσεις για την επικράτηση μπήκαν στο δεύτερο οκτάλεπτο όταν οι κιτρινόμαυροι κατάφεραν να ξεφύγουν με 6-3. Ο Κουτσιαλής με δυνατό σουτ και ο Βέκκος με έξυπνη “εκτέλεση” ανέβασαν τη διαφορά στα 5 τέρματα (8-3). Οι Χανιώτες κέρδισαν πέναλτι και μείωσαν σε 8-4, ενώ σε κόντρα έριξαν τη διαφορά στα 3 τέρματα (8-5). Ο Φλέγκας αποσόβησε πολλούς κινδύνους με εντυπωσιακές επεμβάσεις, ωστόσο επιθετικά η ομάδα του Κωνσταντίνου Δάνδολου έκανε διαδοχικά λάθη. Οι νησιώτες στο τελευταίο λεπτό κατάφεραν να σκοράρουν και να μειώσουν σε 8-6.\nΟ ΝΟ Χίου πέτυχε τη δεύτερη νίκη του στο πρωτάθλημα υδατοσφαίρισης της Α1 Ανδρών και αυτή στην έδρα του (όπως και με τον Πανιώνιο), καθώς επιβλήθηκε με 11-8 επί του Εθνικού Πειραιά, για την 5η αγωνιστική, στο Ιωνικό κολυμβητήριο του νησιού της μαστίχας.\nΜεγάλο ματς είχαμε στο Φάληρο με τον Υδραϊκό να κάνει το διπλό απέναντι στο Παλαιό Φάληρο με 15-14.\nΟΛΥΜΠΙΑΚΟΣ – ΠΑΝΙΩΝΙΟΣ 17-5\nΤα οκτάλεπτα: 3-2, 7-1, 4-0, 3-2.\nΤα οκτάλεπτα: 2-2, 1-1, 4-1, 4-3.\nΑΕΚ (Δάνδολος): Φλέγκας, Καζάζης, Σταμέλος, Κουτσιαλής 2, Βούκσεβιτς 4, Κουλιεράκης, Κουρλιάφτης 1, Γιαννουρής 1, Ράντζεν, Στελλάτος 1, Βέκκος 1, Μαυρωτάς, Κατσινούλας, Ζώρζος, Παπάκος.\nΤα οκτάλεπτα: 3-1, 3-3, 2-1, 3-3.\nΝΟ Βουλιαγμένης – Απόλλων Σμύρνης 10-6\nΓΣ Περιστερίου – ΑΝΟ Γλυφάδας 11-7\nΝΟ Χίου – Εθνικός 11-8\nΑΟ Παλαιού Φαλήρου – Υδραϊκός 14-15\nΟΥΚ Βόλου – ΠΑΟΚ – Αναβλήθηκε\nA1 Water poloaek water poloolympiacosolympiacos water poloα1 πολο ανδρωνΑΕΚ πόλοΟλυμπιακός\nΜε Καρλίτος “έσπασε το ρόδι” ο Παναθηναϊκός, νέα ήττα για τη Λαμία


Ευρωζώνη: Επιβράδυνση της ανάπτυξης της μεταποίησης - Ειδήσεις - νέα - Το Βήμα Online\nΕυρωζώνη: Επιβράδυνση της ανάπτυξης της μεταποίησης\nΜε χαμηλότερους ρυθμούς επεκτάθηκε τον Απρίλιο ο μεταποιητικός κλάδος της ευρωζώνης σύμφωνα με στοιχεία που έδωσε σήμερα Δευτέρα στη δημοσιότητα η εταιρεία ερευνών Markit. Συγκεκριμένα ο σύνθετος Δείκτης Υπευθύνων Προμηθειών (ΡΜΙ) υποχώρησε στις 52 μονάδες τον Απρίλιο, από τις 52,2 μονάδες τον Μάρτιο, ξεπερνώντας τις εκτιμήσεις που τον τοποθετούσαν στις 51,9 μονάδες.\n4 Μαΐου 2015, 12:42 Ενημερώθηκε: 4 Μαΐου 2015, 12:57\nΜε χαμηλότερους ρυθμούς επεκτάθηκε τον Απρίλιο ο μεταποιητικός κλάδος της ευρωζώνης σύμφωνα με στοιχεία που έδωσε σήμερα Δευτέρα στη δημοσιότητα η εταιρεία ερευνών Markit.\nΣυγκεκριμένα ο σύνθετος Δείκτης Υπευθύνων Προμηθειών (ΡΜΙ) υποχώρησε στις 52 μονάδες τον Απρίλιο, από τις 52,2 μονάδες τον Μάρτιο, ξεπερνώντας τις εκτιμήσεις που τον τοποθετούσαν στις 51,9 μονάδες.\nΒασικό χαρακτηριστικό είναι η ανομοιογένεια της επέκτασης της μεταποιητικής δραστηριότητας στην ευρωζώνη. Η Ιρλανδία και η Ισπανία εμφανίζουν τις καλύτερες επιδόσεις, ενώ η Γαλλία και η Ελλάδα τις πλέον κακές.\nΟ γαλλικός ΡΜΙ κινήθηκε πτωτικά για 12ο συνεχόμενο μήνα και υποχώρησε στις 48 μονάδες, έναντι πρόβλεψης στο 48,4 μονάδες. Τον Μάρτιο είχε διαμορφωθεί στις 48,8 μονάδες.\nΣτον αντίποδα, ο αντίστοιχος δείκτης για τη γερμανική βιομηχανία, διαμορφώθηκε στο 52,1 μονάδες, όταν τον προηγούμενο μήνα είχε ανέλθει στις 52,8 μονάδες.


Μετά την περίοδο των εορτών, η μεγαλύτερη μάχη που έχουμε να αντιμετωπίσουμε μετά τη μάχη με το ξυπνητήρι για να επιστρέψουμε στη δουλειά, είναι αυτή με τη ζυγαριά.\nΤα οικογενειακά τραπέζια, οι βραδινές έξοδοι -συνοδευόμενες με αρκετό αλκοόλ και θερμίδες- εκτός από όμορφες φωτογραφίες, μας άφησαν πίσω και αρκετά περιττά κιλά.\nΤα «ψωμάκια» εμφανίστηκαν και το λίπος πήρε τη θέση του στα επίμαχα σημεία.\nΗ σύγχρονη πολυκλινική στην καρδιά της Αθήνας, Cosmetic Derma Medicine, και η δερματολόγος και Αν. Επιστημονική Διευθύντρια της κλινικής, Δρ. Κωνσταντίνα Μάμαλη, μας προτείνουν τις καλύτερες και πιο αποτελεσματικές θεραπείες για την καταπολέμηση του τοπικού πάχους μέσω της λιπόλυσης.\nΗ λιπόλυση, η διάλυση δηλαδή αριθμού λιποκυττάρων κάτω από το δέρμα, τα οποία ευθύνονται για τη συσσώρευση λίπους σε συγκεκριμένα σημεία, γίνεται με τις παρακάτω θεραπείες:\nΠρόκειται για μια σύγχρονη, ελάχιστα επεμβατική και ανώδυνη μέθοδο λιποδιάλυσης, κατά την οποία ο γιατρός εισάγει, μέσω μιας οπής 1 χιλ., μια ειδική κεφαλή laser λιώνοντας τα λιποκύτταρα κάτω από το δέρμα και αποβάλλοντας τα μέσω ειδικής κάνουλας.\nΠαράλληλα, το λέιζερ προσφέρει σύσφιξη, κινητοποιώντας τον οργανισμό να παράγει κολλαγόνο και ελαστίνη. Σε μια συνεδρία, με τοπική αναισθησία, χωρίς νυστέρια και χειρουργεία και με μηδενικό χρόνο αποθεραπείας, έχετε τα αποτελέσματα που ονειρευόσασταν χωρίς σημάδια και ουλές, επιστρέφοντας κατευθείαν στην καθημερινότητά σας.\nΗ Κρυολιπόλυση είναι μια πρωτοποριακή, μη επεμβατική διαδικασία που καταπολεμά το δύσκολο και επίμονο λίπος, αξιοποιώντας τη χαμηλή θερμοκρασία για να οδηγήσει τα λιποκύτταρα σε κρυσταλλοποίηση και στη συνέχεια στην απόπτωσή τους. Υπό την καθοδήγηση του γιατρού, εφαρμόζεται στην προβληματική περιοχή μια κεφαλή που οδηγεί στη μείωση της θερμοκρασίας κάτω από το δέρμα.\nΤα «νεκρά» λιποκύτταρα αποβάλλονται μέσω του λεμφικού συστήματος. Η Κρυολιπόλυση είναι εντελώς ανώδυνη και η επιστροφή στις δραστηριότητες σας γίνεται άμεσα μετά τη θεραπεία. Ο αριθμός των απαραίτητων συνεδριών καθορίζεται από το γιατρό.\nΑπλή και γρήγορη θεραπεία, η μεσοθεραπεία λιπόλυσης καταπολεμά το τοπικό πάχος με την εφαρμογή ουσιών που διασπούν την κυτταρική μεμβράνη των λιποκυττάρων, τα καταστρέφουν στον υποδόριο ιστό και, μέσω της λεμφικής κυκλοφορίας, αποβάλλονται από τον οργανισμό.\nΗ μεσοθεραπεία επιτρέπει στον ασθενή την άμεση επιστροφή του στην καθημερινότητα, χωρίς παρενέργειες αφού τα διαλύματα περιέχουν ουσίες όπως καφεΐνη, αμινοξέα, αντιοξειδωτικούς παράγοντες και βιταμίνες.\nΔρ. Κωνσταντίνα Μάμαλη, δερματολόγος και Αν. Επιστημονική Διευθύντρια της κλινικής.


Πιο συγκεκριμένα, τα μέλη του Συλλόγου δικαιούνται προνομιακή τιμή στην παρακολούθηση διαλέξεων, σεμιναρίων και άλλων εκδηλώσεων που διοργανώνει ο Σύλλογος. Αυτό ήδη έγινε τόσο κατά την εκδήλωση του Συλλόγου για την Εαρινή Ισημερία στις 17.3.2018, όπου η συμμετοχή για μέλη ήταν δωρεάν, όσο και κατά το Σεμινάριο Μεσοδιαστημάτων που διοργανώθηκε στις 12.5.2018, όπου υπήρχε έκπτωση 50% για τα μέλη του Συλλόγου.\nΘα ακολουθήσει επόμενη ανάρτηση με τις προγραμματισμένες δραστηριότητες του ΠΑ.ΣΥ.Φ.Α. για τους ερχόμενους μήνες. Θα χαρούμε να σας έχουμε όλους κοντά μας!\nΠατήστε εδώ, εδώ και εδώ για φωτογραφικά στιγμιότυπα από πρόσφατες εκδηλώσεις του ΠΑ.ΣΥ.Φ.Α.


Fedora 24 Release Party « P-Space\nΟ μήνας Ιούνιος, πέρα από την επίσημη έναρξη του καλοκαιριού, σηματοδοτεί και το release της έκδοσης 24 του Fedora Linux.\nΓια να το γιορτάσουμε, διοργανώνουμε ένα Release Party για τους χρήστες και enthusiasts του Fedora, καθώς και για όσους είναι περίεργοι και ενδιαφέρονται να μάθουν περισσότερα για την δημοφιλή αυτή διανομή.\nΤο πακέτο μας, περιλαμβάνει:\n- Παρουσίαση του Fedora Linux\n- Εγκατάσταση του Fedora 24 ή upgrade από παλαιότερο Fedora release.\n- Συζητήσεις και διαξιφισμούς, για όλους τους φίλους του Linux.\n- Συζητήσεις χωρίς διαξιφισμούς, με συνοδεία μπύρας.\nΣας περιμένουμε το Σαββατο 25/6 στις 7:00 μ.μ. στο P-Space\nΒραδιά επιτραπέζιου: Pandemic »\n« Βραδιά επιτραπέζιου: Agricola